[pic] | EUROPOS KOMISIJA | Briuselis, 2010.11.5 COM(2010) 638 galutinis 2010/0310 (NLE) Pasiūlymas TARYBOS SPRENDIMAS dėl Europos Sąjungos bei jos valstybių narių ir Irako partnerystės ir bendradarbiavimo susitarimo sudarymo AIŠKINAMASIS MEMORANDUMAS 2006 m. kovo 23 d. Taryba įgaliojo Komisiją derėtis su Iraku dėl Prekybos ir bendradarbiavimo susitarimo ir šiuo klausimu parengė derybų nurodymus. 2006 m. lapkričio mėn. pradėtos derybos vyko sklandžiai ir po devynių derybų raundų baigtos 2009 m. lapkričio mėn. Septintajame ES ir Irako derybų raunde, įvykusiame 2009 m. vasario mėn. Bagdade, Irakas ir ES susitarė sustiprinti susitarimo projekto statusą, pakeičiant susitarimo pavadinimą „Prekybos ir bendradarbiavimo susitarimas“ nauju pavadinimu „Partnerystės ir bendradarbiavimo susitarimas“, taip pat įsteigiant Bendradarbiavimo tarybą, kuri reguliariai susitiktų ministrų lygmeniu. Šie pakeitimai nurodyti Tarybos patvirtintuose derybų nurodymuose. ES ir Irako partnerystės ir bendradarbiavimo susitarimas (toliau – susitarimas) – tai pirmieji ES ir Irako sutartiniai santykiai. Šis susitarimas yra teisinis pagrindas, kuriuo reglamentuojami klausimai nuo nuolatinio politinio dialogo iki prekybos santykių, bendradarbiavimo reguliavimo srityje ir paramos vystymuisi. Šio susitarimo, kuris sudarytas 10 metų (gali būti atnaujinamas), tikslas – sukurti tvirtą pagrindą Irako ir ES ryšiams stiprinti. Visų pirma juo siekiama stiprinti politinį dialogą dvišaliais, regioniniais ir pasaulinio masto klausimais, gerinant Irako ir ES prekybos tvarką, remiant labai svarbią Irako reformą ir vystymosi pastangas, taip pat palengvinant Irako integraciją į visą tarptautinę ekonomiką. Susitarime pabrėžiamas ES pasiryžimas atlikti svarbų vaidmenį Irako pereinamuoju laikotarpiu ir jis bus svarbiausia ES paramos Irakui priemonė, kuria bus toliau stiprinami ES ir Irako santykiai. Pagrindiniai susitarimo elementai: 1. Politinis dialogas ir bendradarbiavimas užsienio ir saugumo politikos srityje: - nuolatinis politinis dialogas ministrų ir vyresniųjų pareigūnų lygmeniu; - žmogaus teisių ir kovos su masinio naikinimo ginklų platinimu nuostatos, kurios yra esminiai šio susitarimo elementai; - kovos su terorizmu, šaulių ir lengvųjų ginklų, taip pat dėl Tarptautinio baudžiamojo teismo nuostatos. 2. Prekyba ir investicijos - nelengvatinės prekybos susitarimas, į kurį įtrauktos pagrindinės Pasaulio prakybos organizacijos (PPO) taisyklės, nors Irakas dar nėra PPO narys, ir nurodyti kai kurie esminiai lengvatiniai elementai, visų pirma susiję su viešaisiais pirkimais ir paslaugomis, taip pat su investicijomis. Skirsnyje „Prekyba“ taip pat nustatyta veiksminga ginčų sprendimo tvarka, pagal kurią numatyti teisiškai privalomi kolegijos sprendimai ir jų laikymosi procedūros. 3. Bendradarbiavimo įvairiose srityse nuostatos (neišsamus sąrašas): - energijos, transporto, investicijų, žmogaus teisių, švietimo, mokslo ir technologijų, teisingumo, laisvės ir saugumo (įskaitant bendradarbiavimą migracijos ir prieglobsčio srityje), aplinkos, regioninio arba kultūrinio bendradarbiavimo. 4. Institucinės susitarimo įgyvendinimo nuostatos, įskaitant nuostatas dėl kartą per metus ministrų lygmeniu rengiamų Bendradarbiavimo tarybos susitikimų ir Bendradarbiavimo komiteto, padedančio Bendradarbiavimo tarybai atlikti jos užduotis. Kol šis susitarimas įsigalios, tam tikros jo dalys turėtų būti taikomos laikinai, kaip numatyta susitarimo 117 straipsnyje. Kadangi šis susitarimas yra svarbus, Komisija mano, kad Taryba turėtų nusiųsti 117 straipsnyje nurodytus pranešimus tik po tam tikro laiko, kad Europos Parlamentas galėtų pareikšti savo nuomonę dėl susitarimo. Komisija pasirengusi dirbti kartu su Taryba ir Europos Parlamentu, kad susitarimą būtų galima pradėti laikinai taikyti 2011 m. 2010/0310 (NLE) Pasiūlymas TARYBOS SPRENDIMAS dėl Europos Sąjungos bei jos valstybių narių ir Irako partnerystės ir bendradarbiavimo susitarimo sudarymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu su 218 straipsnio 6 dalies a punktu, atsižvelgdama į Komisijos pasiūlymą[1], atsižvelgdama į Europos Parlamento pritarimą, kadangi: (1) Europos Sąjungos bei jos valstybių narių ir Irako Respublikos partnerystės ir bendradarbiavimo susitarimas (toliau – susitarimas) buvo pasirašytas [data], atsižvelgiant į tai, kad jis gali būti sudarytas vėliau. (2) Susitarimas turėtų būti sudarytas, PRIĖMĖ ŠĮ SPRENDIMĄ: 1 straipsnis Europos Sąjungos bei jos valstybių narių ir Irako Respublikos partnerystės ir bendradarbiavimo susitarimas, kartu su priedais ir Europos Sąjungos vienašale deklaracija, kurie pridedami prie Baigiamojo akto, sudaromas Europos Sąjungos vardu. 2 straipsnis Tarybos pirmininkas įgaliojamas paskirti asmenį (-is), įgaliotą (-us) deponuoti susitarimo 116 straipsnyje numatytą pranešimo aktą, kuriuo išreiškiamas Europos Sąjungos sutikimas laikytis susitarimo. 3 straipsnis Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje . Susitarimo įsigaliojimo data skelbiama Europos Sąjungos oficialiajame leidinyje . Priimta Briuselyje Tarybos vardu Pirmininkas […] PRIEDAS PARTNERYSTĖS IR BENDRADARBIAVIMO SUSITARIMAS Europos Sąjungos bei jos valstybių narių ir Irako Respublikos partnerystės ir bendradarbiavimo susitarimas BELGIJOS KARALYSTĖ, BULGARIJOS RESPUBLIKA, ČEKIJOS RESPUBLIKA, DANIJOS KARALYSTĖ, ESTIJOS RESPUBLIKA, VOKIETIJOS FEDERACINĖ RESPUBLIKA, PRANCŪZIJOS RESPUBLIKA, GRAIKIJOS RESPUBLIKA, ISPANIJOS KARALYSTĖ, AIRIJA, ITALIJOS RESPUBLIKA, KIPRO RESPUBLIKA, LATVIJOS RESPUBLIKA, LIETUVOS RESPUBLIKA, LIUKSEMBURGO DIDŽIOJI HERCOGYSTĖ, VENGRIJOS RESPUBLIKA, MALTOS RESPUBLIKA, NYDERLANDŲ KARALYSTĖ, AUSTRIJOS RESPUBLIKA, LENKIJOS RESPUBLIKA, PORTUGALIJOS RESPUBLIKA, RUMUNIJA, SLOVĖNIJOS RESPUBLIKA, SLOVAKIJOS RESPUBLIKA, SUOMIJOS RESPUBLIKA, ŠVEDIJOS KARALYSTĖ, JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ, Europos Sąjungos sutarties ir Sutarties dėl Europos Sąjungos veikimo susitariančiosios šalys, toliau – valstybės narės, ir EUROPOS SĄJUNGA toliau – Sąjunga, viena šalis, ir IRAKO RESPUBLIKA, toliau – Irakas, kita šalis, (toliau – Šalys), Preambulė Atsižvelgdamos į Sąjungą, jos valstybes nares ir Irako Respubliką siejančius ryšius ir jų puoselėjamas bendras vertybes, Pripažindamos , kad Sąjunga, valstybės narės ir Irako Respublika nori, vykdydamos politinį dialogą, šiuos ryšius stiprinti, plėsti tarpusavio prekybą ir bendradarbiauti, Atsižvelgdamos į tai, kad Šalims svarbūs Jungtinių Tautų chartijos tikslai ir principai, pagarba žmogaus teisėms, demokratiniams principams ir politinėms bei ekonominėms laisvėms, kuriais grindžiama partnerystė, Dar kartą patvirtindamos savo pasiryžimą paisyti demokratijos principų, žmogaus teisių ir pagrindinių laisvių, nustatytų Jungtinių Tautų visuotinėje žmogaus teisių deklaracijoje ir kituose atitinkamuose tarptautiniuose su žmogaus teisėmis susijusiuose dokumentuose, Pripažindamos didelę tvaraus socialinio vystymosi, kurio turėtų būti siekiama kartu su ekonomikos augimu, svarbą, Pripažindamos glaudesnio jų bendradarbiavimo svarbą ir jų bendrą norą sutvirtinti, gilinti ir įvairinti tarpusavio ryšius abiem pusėms svarbiose srityse, laikantis suverenumo, lygybės, nediskriminavimo, teisinės valstybės, gero valdymo, natūralios gamtinės aplinkos saugojimo ir abipusės naudos principų, Pripažindamos būtinybę remti Irako pastangas tęsti politines reformas, atkurti ekonomiką ir vykdyti ekonomines reformas, taip pat gerinti skurdžiai ir nepalankiausiomis sąlygomis gyvenančių visuomenės sluoksnių gyvenimo sąlygas, Pripažindamos būtinybę stiprinti moterų vaidmenį politinėje, pilietinėje, socialinėje, ekonominėje ir kultūros srityse, taip pat kovą su diskriminacija, Siekdamos sudaryti palankias sąlygas padidinti Sąjungos ir Irako Respublikos prekybos mastą bei įvairovę ir stiprinti bendradarbiavimą ekonomikos, prekybos, investicijų, mokslo bei technologijų ir kultūros srityse, Siekdamos skatinti prekybą bei investicijas ir darnius ekonominius Šalių santykius, grindžiamus rinkos ekonomikos principais, Atsižvelgdamos į būtinybę sudaryti palankesnes sąlygas verslo ir investicijų aplinkai gerinti, Suvokdamos būtinybę gerinti sąlygas verslui ir investicijoms, taip pat sąlygas įmonių steigimo, užimtumo, paslaugų teikimo ir kapitalo judėjimo srityse, Atsižvelgdamos į Šalių teisę savo teritorijoje reguliuoti paslaugų teikimą ir užtikrinti teisėtų viešosios politikos tikslų įgyvendinimą, Atsižvelgdamos į savo įsipareigojimą prekybą vykdyti pagal 1994 m. balandžio 15 d. Marakešo sutartį, kuria įsteigiama Pasaulio prekybos organizacija , (toliau – PPO sutartis) ir į abipusį norą, kad Irakas prisijungtų prie šios sutarties, Pripažindamos ypatingus besivystančių šalių poreikius PPO, Pripažindamos , kad terorizmas, organizuotas nusikalstamumas, pinigų plovimas ir prekyba narkotikais kelia didelę grėsmę tarptautiniam stabilumui ir saugumui, taip pat jų bendradarbiavimo tikslų įgyvendinimui, Pažymėdamos regioninio bendradarbiavimo skatinimo ir stiprinimo svarbą, Patvirtindamos , kad šio susitarimo nuostatos, patenkančios į Sutarties dėl Europos Sąjungos veikimo III dalies V antraštinės dalies taikymo sritį, yra privalomos Jungtinei Karalystei ir Airijai kaip atskiroms susitariančioms šalims, o ne kaip Europos Sąjungos daliai, jeigu Europos Sąjunga nepraneša Irakui, kad kuriai nors iš šių valstybių šios nuostatos tapo privalomos kaip Europos Sąjungos daliai pagal Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo. Tas pats galioja ir Danijai pagal Protokolą dėl Danijos pozicijos, pridedamą prie Europos Sąjungos sutarties ir Sutarties dėl Europos Sąjungos veikimo, SUSITARĖ: 1 straipsnis Partnerystės užmezgimas 1. Užmezgama Sąjungos bei jos valstybių narių ir Irako Respublikos partnerystė. 2. Partnerystės tikslai: a. sudaryti tinkamas sąlygas Šalių politiniam dialogui, kad jos galėtų plėtoti politinius tarpusavio ryšius; b. skatinti prekybą bei investicijas ir darnius ekonominius Šalių santykius, kad būtų sudarytos palankios sąlygos tvariam jų ekonomikos vystymuisi; ir c. sukurti teisinio, ekonominio, socialinio, finansinio ir kultūrinio bendradarbiavimo pagrindą. 2 straipsnis Pagrindas Pagarba Visuotinėje žmogaus teisių deklaracijoje ir kituose atitinkamuose tarptautiniuose su žmogaus teisėmis susijusiuose dokumentuose išdėstytiems demokratiniams principams ir pagrindinėms žmogaus teisėms, taip pat teisinės valstybės principui, yra abiejų Šalių vidaus ir užsienio politikos pagrindas ir esminis šio susitarimo elementas. I ANTRAŠTINĖ DALIS Politinis dialogas ir bendradarbiavimas užsienio ir saugumo politikos srityje 3 straipsnis Politinis dialogas 3. Šalys veda nuolatinį politinį dialogą. Šiuo dialogu stiprinami Šalių santykiai, prisidedama prie partnerystės kūrimo ir stiprinamas savitarpio supratimas bei solidarumas. 4. Politinis dialogas apima visus bendros svarbos klausimus, visų pirma susijusius su taika, užsienio ir saugumo politika, nacionaliniu dialogu ir sutaikinimu, demokratija, teisine valstybe, žmogaus teisėmis, geru valdymu, regiono stabilumu ir integracija. 5. Politinis dialogas vedamas kasmet ministrų ir vyresniųjų pareigūnų lygmeniu. 4 straipsnis Kova su terorizmu Šalys dar kartą patvirtina kovos su terorizmu svarbą ir, atsižvelgdamos į tarptautines konvencijas, tarptautinę žmogaus teisių, humanitarinę ir pabėgėlių teisę, taip pat į nacionalinės teisės aktus bei kitas nuostatas, susitaria bendradarbiauti, siekdamos užkirsti kelią teroro aktams ir neleisti jų vykdyti. Visų pirma Šalys bendradarbiauja: - visapusiškai įgyvendindamos JT Saugumo Tarybos rezoliuciją Nr. 1373 ir kitas atitinkamas JT rezoliucijas, JT kovos su terorizmu strategiją, tarptautines konvencijas ir priemones; - pagal tarptautinę ir nacionalinę teisę keisdamosi informacija apie teroristų grupes ir jų paramos tinklus; ir - keisdamosi nuomonėmis apie kovos su terorizmu priemones ir būdus, įskaitant techninių sričių ir mokymo priemones bei būdus, ir dalydamosi terorizmo prevencijos patirtimi. Šalys tebėra įsipareigojusios kuo greičiau susitarti dėl JT Bendrosios konvencijos dėl tarptautinio terorizmo. Šalys labai susirūpinusios dėl kurstymo vykdyti teroro aktus ir pabrėžia savo pasiryžimą imtis visų būtinų ir tinkamų priemonių pagal tarptautinę ir nacionalinę teisę, siekdamos sumažinti dėl tokio kurstymo kylančią grėsmę. 5 straipsnis Kova su masinio naikinimo ginklų platinimu Šalys mano, kad masinio naikinimo ginklų ir jų siuntimo į taikinį priemonių platinimas tiek valstybiniams, tiek nevalstybiniams subjektams kelia vieną iš rimčiausių pavojų tarptautiniam stabilumui ir saugumui. Todėl Šalys susitaria bendradarbiauti ir prisidėti kovojant su masinio naikinimo ginklų ir siuntimo į taikinį priemonių platinimu, visapusiškai laikydamosi ir nacionaliniu mastu įgyvendindamos įsipareigojimus, prisiimtus pagal tarptautines nusiginklavimo ir neplatinimo sutartis bei susitarimus ir kitus svarbius tarptautinius įsipareigojimus. Šalys susitaria, kad ši nuostata yra esminis šio susitarimo elementas. Be to, Šalys susitaria bendradarbiauti ir prisidėti kovojant su masinio naikinimo ginklų ir jų siuntimo į taikinį priemonių platinimu: - imdamosi veiksmų, kad būtų pasirašyti ir ratifikuoti visi kiti susiję tarptautiniai dokumentai arba, kad būtų prie jų prisijungta, ir kad jie būtų visiškai įgyvendinti; - sukurdamos veiksmingą nacionalinę eksporto kontrolės sistemą, skirtą su masinio naikinimo ginklais susijusių prekių eksportui ir tranzitui kontroliuoti, įskaitant masinio naikinimo ginklų dvejopo naudojimo technologijų galutinės paskirties kontrolę, ir veiksmingoms sankcijoms už eksporto kontrolės taisyklių pažeidimus užtikrinti. Šalys susitaria vesti nuolatinį politinį dialogą, kuriuo papildomos ir įtvirtinamos šios nuostatos. 6 straipsnis Šaulių ir lengvieji ginklai 1. Šalys pripažįsta, kad neteisėta šaulių ir lengvųjų ginklų, įskaitant šaudmenis, gamyba, perdavimas ir platinimas, pernelyg didelių jų kiekių kaupimas, netinkamas tvarkymas, nepakankama atsargų apsauga ir nekontroliuojamas jų paleidimas į apyvartą toliau kelia didelę grėsmę taikai ir tarptautiniam saugumui. 2. Šalys susitaria vykdyti ir visapusiškai įgyvendinti atitinkamus įsipareigojimus spręsti neteisėtos prekybos šaulių ir lengvaisiais ginklais, įskaitant šaudmenis, problemą pagal galiojančius tarptautinius susitarimus ir JT Saugumo Tarybos rezoliucijas, taip pat įsipareigojimus pagal kitus šioje srityje taikytinus tarptautinius dokumentus, pavyzdžiui, JT veiksmų programą dėl neteisėtos prekybos šaulių ir lengvaisiais ginklais prevencijos, kovos su ja ir jos panaikinimo visais aspektais. 3. Šalys įsipareigoja bendradarbiauti ir užtikrinti veiksmų koordinavimą, papildomumą bei sąveiką kovodamos su neteisėta prekyba šaulių ir lengvaisiais ginklais, įskaitant šaudmenis, pasauliniu, regioniniu, subregioniniu ir nacionaliniu lygmenimis ir susitaria vesti nuolatinį politinį dialogą, kuriuo bus papildomas ir remiamas šio įsipareigojimo įgyvendinimas. 7 straipsnis Tarptautinis baudžiamasis teismas Šalys dar kartą patvirtina, kad asmenys, atsakingi už visai tarptautinei bendruomenei susirūpinimą keliančius sunkiausius nusikaltimus, neturėtų likti nenubausti ir kad jų baudžiamasis persekiojimas turėtų būti užtikrintas nacionalinėmis arba tarptautinėmis priemonėmis. Šalys pripažįsta, kad Irakas kol kas nėra Tarptautinio baudžiamojo teismo Romos statuto šalis, bet svarsto galimybę ateityje tokia tapti. Šiuo tikslu Irakas imsis veiksmų, siekdamas prisijungti prie Romos statuto ir susijusių dokumentų, juos ratifikuoti ir įgyvendinti. Šalys dar kartą patvirtina, kad yra pasiryžusios bendradarbiauti šiuo klausimu, be kita ko, dalytis patirtimi priimant teisės aktų pataisas, kurių reikia pagal galiojančią tarptautinę teisę. II ANTRAŠTINĖ DALIS PREKYBA IR INVESTICIJOS I skirsnis Prekyba prekėmis I skyrius. Bendrosios nuostatos 8 straipsnis Taikymo sritis Šis skyrius taikomas Šalių prekybai prekėmis. 9 straipsnis Muitai Šiame skyriuje muitu laikomas bet koks muitas arba rinkliava, taikomi importuojamoms arba eksportuojamoms prekėms arba su jomis susiję, įskaitant nustatytą bet kokio pobūdžio papildomą mokestį ar papildomą rinkliavą, taikomus tokioms importuojamoms arba eksportuojamoms prekėms arba su jomis susijusius. Muitu nelaikomi: a) rinkliava, atitinkanti vidaus mokestį, taikomą pagal 11 straipsnį; b) muitas, taikomas pagal šio susitarimo II antraštinės dalies 1 skirsnio II skyrių; c) muitas, taikomas pagal 1994 m. Bendrojo susitarimo dėl muitų tarifų ir prekybos (toliau – 1994 m. GATT) VI, XVI ir XIX straipsnius, PPO susitarimą dėl 1994 m. Bendrojo susitarimo dėl muitų tarifų ir prekybos VI straipsnio įgyvendinimo, PPO susitarimą dėl subsidijų ir kompensacinių priemonių, PPO susitarimą dėl apsaugos priemonių, PPO susitarimo dėl žemės ūkio 5 straipsnį arba PPO susitarimą dėl ginčų sprendimo taisyklių ir tvarkos (toliau – Susitarimas dėl ginčų sprendimo); d) mokestis ar kita rinkliava, taikomi pagal Šalies nacionalinę teisę ir pagal 1994 m. GATT VIII straipsnį, įskaitant jo pastabas ir papildomas nuostatas. 10 straipsnis Didžiausio palankumo režimas 1. Šalys viena kitai suteikia didžiausio palankumo statusą, laikydamosi 1994 m. GATT I straipsnio 1 dalies, taip pat jo pastabų ir papildomų nuostatų. 2. Šio straipsnio 1 dalies nuostatos netaikomos: e) lengvatoms, kurios skiriamos, siekiant pagal 1994 m. GATT įsteigti muitų sąjungą ar laisvosios prekybos zoną arba įsteigus tokią muitų sąjungą ar laisvosios prekybos zoną; f) lengvatoms, kurios skiriamos konkrečioms šalims, laikantis 1994 m. GATT ir kitų tarptautinių susitarimų, kuriais sudaromos palankios sąlygos besivystančioms šalims. 11 straipsnis Nacionalinis režimas Pagal 1994 m. GATT III straipsnį, įskaitant jo pastabas ir papildomas nuostatas, kiekviena Šalis kitos Šalies prekėms taiko nacionalinį režimą. Šiuo tikslu 1994 m. GATT III straipsnis, taip pat jo pastabos ir papildomos nuostatos, mutatis mutandis įtraukiamos į šį susitarimą ir yra jo dalis. 12 straipsnis Muitų tarifų politika 1. Produktams, kurių kilmės šalis Irakas ir kurie importuojami į Sąjungą, taikomas Sąjungos DPS muitų tarifas. Muitai, viršijantys importui iš PPO narių pagal 1994 m. GATT I straipsnį taikomus muitus, netaikomi į Sąjungą importuojamiems produktams, kurių kilmės šalis Irakas. 2. Į Iraką importuojamiems Sąjungos kilmės produktams netaikomi muitai, viršijantys šiuo metu importuojamoms prekėms taikomą 5% atstatymo rinkliavą. 3. Šalys susitaria, kad kol Irakas įstos į PPO, Šalys po abipusių jų konsultacijų gali keisti importui taikomų muitų dydį. 4. Jei pasirašius šį susitarimą Irakas erga omnes sumažina muitų tarifus importui, visų pirma, kai sumažinimas yra PPO vykusių derybų dėl muitų tarifų rezultatas, tokie sumažinti muitai taikomi Sąjungos kilmės importuojamoms prekėms ir nuo jų įsigaliojimo dienos jie pakeičia šio straipsnio 3 dalyje nurodytą bazinį muitą arba atstatymo rinkliavos dydį. 13 straipsnis Atitinkamų 1994 m. GATT nuostatų taikymas Toliau nurodyti 1994 m. GATT straipsniai įtraukiami į šį susitarimą, tampa jo dalimi ir yra taikomi Šalims mutatis mutandis . g) V straipsnis, įskaitant jo pastabas ir papildomas nuostatas; h) VII straipsnio 1, 2, 3 dalys, 4 dalies a, b, d punktai ir 5 dalis, įskaitant jo pastabas ir papildomas nuostatas, ir PPO susitarimas dėl 1994 m. GATT VII straipsnio įgyvendinimo, įskaitant jo pastabas ir papildomas nuostatas; i) VIII straipsnis, įskaitant jo pastabas ir papildomas nuostatas; j) IX straipsnis; k) X straipsnis. 14 straipsnis Suderintas prekių aprašymas Prekių, kuriomis tarpusavyje prekiauja Šalys, klasifikacija nustatoma pagal atitinkamą kiekvienos Šalies muitų tarifų nomenklatūrą, aiškinamą pagal 1983 m. birželio 14 d. Briuselyje pasirašytą Tarptautinę suderintos prekių aprašymo ir kodavimo sistemos konvenciją . 15 straipsnis Laikinas prekių įvežimas Nepažeisdamos teisių ir įsipareigojimų, kylančių iš tarptautinių konvencijų dėl laikino prekių įvežimo, kurios privalomos abiem Šalims, kiekviena Šalis atleidžia kitą Šalį nuo laikinai įvežamoms prekėms taikomų importo mokesčių ir muitų. Laikina įvežimo procedūra taikoma atsižvelgiant į sąlygas, kuriomis šios Šalys prisiėmė iš tokių konvencijų kylančius įsipareigojimus. 16 straipsnis Kiekio ribojimo draudimas Įsigaliojus šiam susitarimui, Sąjunga ir Irakas panaikina ir nepriima ar toliau tarpusavio prekyboje netaiko jokių importo ar eksporto ribojimų arba kitų lygiaverčio poveikio priemonių, kaip nustatyta1994 m. GATT XI straipsnyje, įskaitant jo pastabas ir papildomas nuostatas. Šiuo tikslu 1994 m. GATT XI straipsnis, įskaitant jo pastabas ir papildomas nuostatas, mutatis mutandis įtraukiamos į šį susitarimą ir yra jo dalis. 17 straipsnis Eksporto muitai Nė viena Šalis negali toliau taikyti arba nustatyti muitų, mokesčių ar kitų rinkliavų į kitą Šalį eksportuojamoms arba su eksportu susijusioms prekėms. Nė viena Šalis negali toliau taikyti arba nustatyti vidaus mokesčių ir rinkliavų, taikomų į kitą Šalį eksportuojamoms prekėms, jei jie viršija vidaus rinkoje parduoti skirtoms panašioms prekėms taikomus mokesčius. II skirsnis. Prekybos apsaugos priemonės 18 straipsnis Antidempingas 1. Jokia šio susitarimo nuostata nekliudo Šalims priimti antidempingo arba kompensacines priemones pagal 1994 m. GATT VI straipsnį, įskaitant jo pastabas ir papildomas nuostatas, Susitarimą dėl 1994 m. Bendrojo susitarimo dėl muitų tarifų ir prekybos VI straipsnio įgyvendinimo ir PPO susitarimą dėl subsidijų ir kompensacinių priemonių. 2. Šiam straipsniui netaikomos šio susitarimo II antraštinės dalies VI skirsnio nuostatos. 19 straipsnis Apsaugos priemonės 1. Jokia šio susitarimo nuostata nekliudo Šalims priimti priemones pagal 1994 m. GATT XIX straipsnį ir PPO susitarimą dėl apsaugos priemonių. 2. Šiam straipsniui netaikomos šio susitarimo II antraštinės dalies VI skirsnio nuostatos. III skyrius. Išimtys 20 straipsnis Bendrosios išimtys 1994 m. GATT XX straipsnio nuostatos, įskaitant jo pastabas ir papildomas nuostatas, ir 1994 m. GATT XXI straipsnis, kurie įtraukiami į šį susitarimą ir yra jo dalis, mutatis mutandis taikomi abiem Šalims. IV skyrius. Su muitų tarifais nesusiję klausimai 21 straipsnis Pramonės standartai, atitikties vertinimas ir techniniai reglamentai 1. Ryšys su PPO susitarimu dėl techninių prekybos kliūčių PPO susitarimo dėl techninių prekybos kliūčių (toliau – TPK susitarimas), kuris įtrauktas į šį susitarimą ir yra jo dalis, nuostatos mutatis mutandis taikomos abiem Šalims. 2. Taikymo sritis Šio skyriaus nuostatos taikomos rengiant, priimant ir taikant techninius reglamentus, standartus ir atitikties vertinimo procedūras, kaip apibrėžta TBT susitarime. 3. Tikslai Šalių bendradarbiavimo techninių reglamentų, standartų ir atitikties vertinimo procedūrų srityse tikslai: a) išvengti techninių prekybos kliūčių arba jas sumažinti, siekiant palengvinti Šalių tarpusavio prekybą; b) gerinti produktų patekimo į kiekvienos iš Šalių rinką sąlygas, gerinant produktų saugumą, kokybę ir konkurencingumą; c) skatinti daugiau taikyti tarptautinius techninius reglamentus, standartus ir atitikties vertinimo procedūras, įskaitant konkretiems sektoriams skirtas priemones, ir labiau naudotis tarptautine geriausia praktika juos rengiant; d) atsižvelgiant į TPK susitarimo nuostatas, užtikrinti, kad standartai ir techniniai reglamentai būtų rengiami, priimami ir taikomi skaidriai, taip pat, kad nebūtų kuriama bereikalingų Šalių tarpusavio prekybos kliūčių; e) sukurti techninio reglamentavimo, standartizacijos, atitikties vertinimo, akreditavimo, metrologijos ir rinkos stebėsenos infrastruktūrą Irake; f) užmegzti Irako ir Sąjungos standartizacijos, atitikties vertinimo ir reguliavimo institucijų funkcinius ryšius; g) skatinti, kad Irako institucijos veiksmingai dalyvautų tarptautinių standartų nustatymo įstaigų ir PPO techninių prekybos kliūčių komiteto veikloje. 4. Techniniai reglamentai, standartai ir atitikties vertinimo procedūros 4.1 Šalys užtikrina, kad techniniai reglamentai, standartai ir atitikties vertinimo procedūros nebūtų rengiami, priimami arba taikomi, siekiant sukurti bereikalingas Šalių tarpusavio prekybos kliūtis arba kad jie neturėtų tokio poveikio, atsižvelgiant į TPK susitarimo nuostatas. 4.2 Šalys siekia, jeigu įmanoma, suderinti savo standartus, techninius reglamentus ir atitikties vertinimo procedūras. 5. Skaidrumas ir pranešimų teikimas 5.1 Šalims taikomos pareigos dalytis informacija apie techninius reglamentus, standartus ir atitikties vertinimo procedūras, kaip nustatyta TPK susitarime. 5.2 Šalys susitaria per kontaktinius centrus keistis informacija, susijusia su klausimais, kurie gali būti svarbūs jų prekybos santykiams, įskaitant skubius įspėjimus, mokslines nuomones ir renginius. 5.3 Šalys gali bendradarbiauti kuriant ir prižiūrint kontaktinius centrus, taip pat kuriant ir prižiūrint bendras duomenų bazes. V skirsnis. Sanitarinės ir fitosanitarinės priemonės 22 straipsnis Sanitarinės ir fitosanitarinės priemonės 1. Šalys bendradarbiauja sanitarinių ir fitosanitarinių priemonių srityje, siekdamos palengvinti Šalių tarpusavio prekybą, kartu apsaugant žmonių, gyvūnų arba augalų gyvybę ar sveikatą. PPO susitarimo dėl sanitarinių ir fitosanitarinių priemonių taikymo (toliau – SFS susitarimas), kuris įtrauktas į šį susitarimą ir yra jo dalis, nuostatos mutatis mutandis taikomos abiem Šalims. 2. Pareikalavus Šalys nustato ir sprendžia problemas, kylančias dėl konkrečių sanitarijos ir fitosanitarijos priemonių taikymo, siekdamos rasti abiem Šalims priimtinus sprendimus. II skirsnis Prekyba paslaugomis ir įsisteigimas 23 straipsnis Taikymo sritis 1. Šiame skirsnyje nustatyta reikiama laipsniško Šalių tarpusavio prekybos paslaugomis ir įsisteigimo liberalizavimo tvarka. 2. Šis skirsnis taikomas priemonėms, kurios turi poveikį prekybai paslaugomis ir įsisteigimui[2] visose ūkinės veiklos srityse, išskyrus: a) branduolinių medžiagų kasybą, gamybą ir perdirbimą; b) ginklų, šaudmenų ir karinės paskirties medžiagų gamybą arba prekybą jais; c) garso bei vaizdo ir kultūros paslaugas; d) švietimo paslaugas; e) sveikatos priežiūros ir socialines paslaugas; f) nacionalinį jūrų kabotažą; g) oro transporto paslaugas ir papildomas paslaugas, susijusias su oro transporto paslaugomis, išskyrus: i) orlaivių remonto ir priežiūros paslaugas, kurias teikiant orlaivis nenaudojamas; ii) oro transporto paslaugų pardavimą ir rinkodarą; iii) kompiuterinės rezervavimo sistemos (KRS) paslaugas; iv) antžemines paslaugas; v) orlaivių (su įgulos samdymu) nuomos paslaugas; vi) oro uostų eksploatavimo paslaugas; ir h) kosminio transporto paslaugas. 3. Jokia šio skirsnio nuostata negali būti aiškinama kaip reikalavimas nustatyti bet kokius įpareigojimus, susijusius su viešaisiais pirkimais. 4. Šio skirsnio nuostatos netaikomos Šalių suteiktoms subsidijoms. 5. Pagal šio skirsnio nuostatas kiekviena Šalis išlaiko teisę reglamentuoti ir nustatyti naujus reglamentus, siekiant teisėtų politikos tikslų. 24 straipsnis Apibrėžtys Šiame skirsnyje: a) prekyba paslaugomis – tai paslaugų teikimas tokiais būdais: (1) iš vienos Šalies teritorijos į kitos Šalies teritoriją; (2) vienos Šalies teritorijoje kitos Šalies paslaugos vartotojui; (3) vienos Šalies paslaugos teikėjo, įsisteigusio kitos Šalies teritorijoje; (4) prekybą vienos Šalies paslaugos teikėjas vykdo per fizinius asmenis, esančius kitos Šalies teritorijoje. b) priemonė – bet kokia Šalies taikoma priemonė: įstatymas, kitas teisės aktas, taisyklė, procedūra, sprendimas, administracinis veiksmas ar kita; c) Šalies priimtos arba toliau taikomos priemonės – priemonės, kurių imasi: i) šalies, regioninė ar vietos valdžia ir jos institucijos; ir ii) nevyriausybinės organizacijos, turinčios šalies, regioninės arba vietos valdžios arba jos institucijų suteiktus įgaliojimus; d) paslaugos – visos bet kokiame sektoriuje teikiamos paslaugos, išskyrus tas, kurios teikiamos įgyvendinant valstybės valdžią; e) komercinis vienetas – bet kokio tipo verslo arba profesinė įmonė, kurios veikla vykdoma: i) per įsteigtą, įsigytą arba turimą juridinį asmenį[3] arba ii) per įkurtą arba turimą filialą ar atstovybę ūkinei veiklai Šalies teritorijoje vykdyti. f) Šalies investuotojas – bet kuris fizinis arba juridinis asmuo, siekiantis vykdyti arba vykdantis ūkinę veiklą per įsteigtą komercinį vienetą; g) paslauga, teikiama įgyvendinant valstybės valdžią, – paslauga, kuri teikiama nekomerciniais pagrindais ir nekonkuruojant su vienu ar keliais paslaugų teikėjais; h) Šalies paslaugų teikėjas – bet kuris Šalies fizinis arba juridinis asmuo, kuris siekia teikti arba teikia paslaugą; i) Sąjungos fizinis asmuo – vienos iš Sąjungos valstybių narių pilietis, kaip apibrėžta tos valstybės narės teisės aktais; Irako Respublikos fizinis asmuo – Irako Respublikos pilietis, kaip apibrėžta Irako Respublikos nacionalinės teisės aktais; j) juridinis asmuo – kiekvienas tinkamai pagal taikytiną teisę pelnui gauti ar kitais tikslais įsteigtas arba kitaip sudarytas privatus arba valstybinis juridinis subjektas, įskaitant akcines bendroves, trestus, partnerystes, bendrąsias įmones, individualiąsias įmones arba asociacijas; k) Sąjungos juridinis asmuo arba Irako Respublikos juridinis asmuo – pagal, atitinkamai, Sąjungos valstybės narės arba Irako Respublikos įstatymus įsteigtas juridinis asmuo, turintis registruotą buveinę, pagrindinę administraciją arba pagrindinę verslo vietą teritorijoje, kurioje taikoma Europos Sąjungos sutartis ir Sutartis dėl Europos Sąjungos veikimo, arba atitinkamai Irako Respublikos teritorijoje. Jeigu juridinis asmuo atitinkamai teritorijoje, kurioje taikoma Europos Sąjungos sutartis arba Sutartis dėl Europos Sąjungos veikimo, arba Irako Respublikos teritorijoje turi tik registruotą buveinę, pagrindinę administraciją arba pagrindinę verslo vietą, jis nebus laikomas atitinkamai Sąjungos juridiniu asmeniu arba Irako Respublikos juridiniu asmeniu, jeigu jo veikla nėra faktiškai ir nuolatos susijusi su atitinkamai Sąjungos arba Irako Respublikos ekonomika; Neatsižvelgiant į tai, kas išdėstyta ankstesnėje dalyje, laivybos bendrovėms, kurios įsteigtos už Sąjungos arba Irako Respublikos ribų ir kurias kontroliuoja atitinkamai Europos Sąjungos valstybės narės arba Irako Respublikos piliečiai, taip pat taikomos šio susitarimo nuostatos, jeigu jų laivai yra registruoti pagal atitinkamus teisės aktus toje Europos Sąjungos valstybėje narėje arba Irako Respublikoje, ir kurie plaukioja su Europos Sąjungos valstybės narės arba Irako Respublikos vėliava; l) ūkinė veikla neapima veiklos, susijusios su valstybės valdžios įgyvendinimu, t. y. veiklos, kuri vykdoma nekomerciniais tikslais arba nekonkuruojant su vienu ar daugiau ūkinės veiklos vykdytojų; m) patronuojamoji įmonė – juridinis asmuo, tiesiogiai kontroliuojamas kito juridinio asmens[4]; n) juridinio asmens filialas – nuolat veikianti, teisinio subjektiškumo neturinti įmonė, tokia kaip pirminės bendrovės skyrius su sava vadovybe ir materialia įranga vesti verslo deryboms su trečiaisiais asmenimis; tokiu būdu trečiosioms įmonėms nereikia tiesiogiai kreiptis į patronuojančiąją įmonę, jos gali sudaryti verslo sandorius patronuojančiosios įmonės skyriuje, nors ir žino, kad prireikus gali atsirasti teisinis santykis su patronuojančiąja įmone, kurios buveinė yra užsienyje. 25 straipsnis 1. Įsigaliojus šiam susitarimui, Sąjunga Irako Respublikos paslaugoms ir paslaugų teikėjams taiko režimą pagal Sąjungos ir valstybių narių pagal Bendrąjį susitarimą dėl prekybos paslaugomis (toliau – GTAS) prisiimtų konkrečių įsipareigojimų dėl nacionalinio režimo ir leidimo patekti į rinką sąrašą[5]. 2. Įsigaliojus šiam susitarimui ir laikantis šio straipsnio 3 dalies nuostatų, Irako Respublika Sąjungos paslaugoms, paslaugų teikėjams, komerciniams vienetams ir investuotojams paslaugų ir kituose sektoriuose taiko ne mažiau palankų režimą nei tas, kuris taikomas Irako Respublikos paslaugoms, paslaugų teikėjams, komerciniams vienetams ir investuotojams[6] arba atitinkamoms bet kurios trečiosios šalies paslaugoms, paslaugų teikėjams, komerciniams vienetams ir investuotojams, atsižvelgiant į tai, kuris režimas palankesnis. 3. Irako Respublika gali keisti Sąjungos paslaugoms, paslaugų teikėjams, komerciniams vienetams ir investuotojams taikomą režimą, sudarydama sąlygas ir nustatydama apribojimus, dėl kurių režimas tampa mažiau palankus, nei jos pačios paslaugoms, paslaugų teikėjams, komerciniams vienetams ir investuotojams taikomas režimas. Darant tokius pakeitimus laikomasi šių sąlygų: a) Sąjungos paslaugoms, paslaugų teikėjams, komerciniams vienetams ir investuotojams taikomas režimas išlieka ne mažiau palankus, nei tas, kurį Irako Respublika taiko atitinkamoms bet kurios trečiosios šalies paslaugoms, paslaugų teikėjams, komerciniams vienetams ir investuotojams. b) Irako Respublika apie savo ketinimą praneša Europos Komisijai[7] prieš keturis mėnesius iki numatomo tokių sąlygų įgyvendinimo. Europos Komisijai paprašius, Irako Respublika pateikia išsamią informaciją apie priežastis, kuriomis pateisinamas numatomas tokių sąlygų ir apribojimų nustatymas. Jeigu per 8 savaites Irako Respublikai nenusiunčiamas pranešimas, Sąjunga šias sąlygas ir apribojimus laiko priimtinais. c) Bet kuriai iš Šalių paprašius, siūlomos sąlygos ir apribojimai pateikiami Bendradarbiavimo komitetui išnagrinėti ir patvirtinti. 4. Nedarant neigiamo poveikio naudai, kuri dėl pagal šio straipsnio 2 dalį taikomo režimo suteikiama Sąjungos paslaugoms, paslaugų teikėjams, komerciniams vienetams ir investuotojams, po įstojimo į PPO Irako Respublika Sąjungos paslaugoms arba paslaugų teikėjams taip pat taiko režimą pagal GATS prisiimtų įsipareigojimų sąrašą. 26 straipsnis 1. Didžiausio palankumo režimas, suteikiamas pagal šio skirsnio nuostatas, netaikomas mokesčių lengvatoms, kurias Šalys teikia arba suteiks ateityje, remdamosi susitarimais dėl dvigubo apmokestinimo išvengimo ar kitais susitarimais mokesčių srityje. 2. Jokia šio skirsnio nuostata neaiškinama kaip draudžianti šalims patvirtinti arba įgyvendinti priemones, kuriomis siekiama užkirsti kelią mokesčių vengimui, vadovaujantis susitarimų dėl dvigubo apmokestinimo išvengimo nuostatomis ar kitais mokesčių teisės susitarimais arba nacionaliniais mokesčių teisės aktais. 3. Jokia šio skirsnio nuostata neaiškinama kaip draudžianti šalims narėms arba Irakui, taikant atitinkamas jų mokesčių teisės aktų nuostatas, išskirti mokesčių mokėtojus, kurių padėtis, ypač dėl jų gyvenamosios vietos, skiriasi. 27 straipsnis Kiti susitarimai Jokia šio skirsnio nuostata neribojamos Šalių investuotojų teisės pasinaudoti palankesniu režimu, nustatytu bet kokiu esamu arba būsimu tarptautiniu susitarimu, susijusiu su investicijomis, prie kurio Europos Sąjungos valstybė narė ir Irakas yra prisijungę. 28 straipsnis Skaidrumas Kiekviena Šalis nedelsdama pateikia kitai Šaliai šios prašomą konkrečią informaciją apie savo taikomas bendro pobūdžio priemones arba tarptautinius susitarimus, susijusius su šiuo susitarimu arba turinčius jam poveikį. Kiekviena Šalis taip pat įsteigia vieną arba daugiau informacijos centrų, kurie, kai to paprašoma, teikia konkrečią informaciją visais šiais klausimais kitos Šalies paslaugų teikėjams. Tokie informacijos centrai išvardyti 3 PRIEDE. Informacijos centrai neprivalo būti įstatymų ir kitų teisės aktų saugyklos. 29 straipsnis Išimtys 1. Šio skirsnio nuostatoms taikomos šiame straipsnyje nurodytos išimtys. Atsižvelgiant į reikalavimą, kad tokių priemonių taikymas neturi sudaryti savavališkos ar nepateisinamos šalių, kuriose vyrauja panašios sąlygos, diskriminacijos arba paslėptų prekybos paslaugomis apribojimų, jokia šio skirsnio nuostata neaiškinama kaip neleidžianti Šaliai patvirtinti ar įgyvendinti priemonių, kurios: a) būtinos visuomenės saugumui užtikrinti ar visuomenės dorovei apsaugoti arba viešajai tvarkai palaikyti; b) būtinos žmogaus, gyvūnų ar augalų gyvybei ar sveikatai apsaugoti; c) būtinos užtikrinti, kad būtų laikomasi šio skirsnio nuostatas atitinkančių įstatymų ir kitų norminių aktų, įskaitant nuostatas, susijusias su: i) apgaulės ir sukčiavimo prevencija arba su paslaugų teikimo sutarčių nevykdymo padarinių šalinimu; ii) asmenų privatumo apsauga tvarkant ir teikiant asmens duomenis ir su asmens dokumentų ir sąskaitų slaptumo apsauga; iii) saugumu; d) neatitinka 25 straipsnio nuostatų, jei taikant skirtingą režimą siekiama užtikrinti, kad kitos Šalies paslaugoms ar paslaugų tiekėjams būtų veiksmingai ar teisingai nustatomi arba už jas renkami tiesioginiai mokesčiai; e) neatitinka 25 straipsnio nuostatų, jei taikant skirtingą režimą siekiama užkirsti kelią mokesčių vengimui arba slėpimui, vadovaujantis susitarimų dėl dvigubo apmokestinimo išvengimo nuostatomis ar kitais mokesčių teisės susitarimais arba nacionaliniais mokesčių teisės aktais. 3. Šio skirsnio nuostatos netaikomos atitinkamoms Šalių socialinės apsaugos sistemoms arba tokiai kiekvienos Šalies teritorijoje vykdomai veiklai, kuri net ir laikinai yra susijusi su viešosios valdžios funkcijų vykdymu. 4. Šio skirsnio nuostatos netaikomas priemonėms, kurios turi įtakos Šalyje įsidarbinti siekiantiems fiziniams asmenims, taip pat priemonėms, susijusioms su pilietybe, nuolatine gyvenamąja vieta ar nuolatiniu darbu. 5. Jokia šio skirsnio nuostata netrukdo Šaliai taikyti fizinių asmenų atvykimą ar laikiną buvimą jos teritorijoje reglamentuojančių priemonių, įskaitant priemones, kurios reikalingos jos sienų neliečiamumui apsaugoti ir tvarkingam fizinių asmenų judėjimui per sienas užtikrinti, jeigu tokios priemonės taikomos taip, kad jas nepanaikintų ar nesumažintų kitos Šalies dėl tam tikro konkretaus 25 straipsnyje[8] nurodyto įsipareigojimo gaunama nauda. 6. Jokia šio skirsnio nuostata netaikoma centrinio banko arba monetarinės institucijos ar kito viešojo subjekto, vykdančio monetarinę arba valiutos kursų politiką, veiklai. 7. Jokia šio skirsnio nuostata neaiškinama kaip draudžianti Šaliai, įskaitant jos viešuosius subjektus, savo teritorijoje išimtine teise užsiimti veikla arba teikti paslaugas Šalies arba jų viešųjų subjektų vardu, su jų teikiama garantija arba naudojantis jų finansiniais ištekliais. 8. Šio skirsnio nuostatomis nė vienai Šaliai neužkertamas kelias taikyti bet kokias būtinas priemones, kuriomis neleidžiama pasinaudojant šio susitarimo nuostatomis apeiti su trečiųjų šalių patekimu į rinką susijusias priemones. 30 straipsnis Saugumo užtikrinimo išimtys 1. Nė viena šio susitarimo nuostata neaiškinama kaip: a) reikalaujanti iš Šalies pateikti informaciją, kurios atskleidimas, jos nuomone, prieštarauja jos esminiams saugumo interesams; arba b) trukdanti bet kuriai Šaliai imtis, jos nuomone, esminiams jos saugumo interesams užtikrinti būtų veiksmų, kurie: i) susiję su ūkine veikla, vykdoma, siekiant tiesiogiai arba netiesiogiai aprūpinti karinius objektus; ii) susiję su daliosiomis ir termobranduolinėmis daliosiomis medžiagomis arba medžiagomis, iš kurių šios gautos; iii) susiję su ginklų, šaudmenų ir karo technikos gamyba arba prekyba jais, taip pat su neteisėta prekyba kitomis prekėmis ir medžiagomis; iv) susiję su viešaisiais pirkimais, būtinais nacionalinio saugumo ar nacionalinės gynybos tikslais; v) vykdomi karo metu ar esant kitai ekstremaliai tarptautinių santykių padėčiai; arba c) trukdanti bet kuriai Šaliai imtis veiksmų vykdant įsipareigojimus pagal Jungtinių Tautų chartiją dėl tarptautinės taikos ir saugumo palaikymo. 31 straipsnis Laipsniškas prekybos paslaugomis ir įsisteigimo liberalizavimas Kai leidžia aplinkybės, be kita ko, atsižvelgiant į padėtį Irako Respublikai įstojus į PPO, Bendradarbiavimo taryba gali Šalims rekomenduoti palaipsniui plėsti tarpusavio prekybą paslaugomis bei liberalizuoti įsisteigimą ir užtikrinti visišką suderinamumą su GATS nuostatomis, ypač su jo V straipsniu. Kai tinkama, tos rekomendacijos galėtų būti įgyvendinamos sudarant Šalių susitarimus. III skirsnis Prekybos ir investicijų nuostatos 32 straipsnis Investicijų skatinimas Šalys skatina didinti abiem pusėms naudingas investicijas, sudarydamos palankesnę aplinką privačioms investicijoms. 33 straipsnis Kontaktiniai centrai ir keitimasis informacija Siekdamos palengvinti Šalių bendravimą visais su privačiomis investicijomis susijusiais prekybos klausimais, kiekviena Šalis paskiria kontaktinį centrą. Kiekvienos Šalies prašymu kitos Šalies kontaktinis centras nurodo už tą klausimą atsakingą įstaigą ar pareigūną ir teikia reikiamą paramą, kad palengvintų bendravimą su prašančiąja Šalimi. IV skirsnis Einamieji mokėjimai ir kapitalas 34 straipsnis Tikslas ir taikymo sritis 1. Šalys siekia liberalizuoti tarpusavio einamuosius mokėjimus ir kapitalo judėjimą, laikydamosi įsipareigojimų, prisiimtų tarptautinėms finansų įstaigoms. 2. Šis skirsnis taikomas visiems Šalių tarpusavio einamiesiems mokėjimams ir kapitalo judėjimui. 35 straipsnis Einamoji sąskaita Šalys leidžia visus tarpusavio mokėjimus ir pervedimus į einamąją sąskaitą laisvai konvertuojama valiuta ir pagal Tarptautinio valiutos fondo steigimo sutarties straipsnius . 36 straipsnis Kapitalo sąskaita Įsigaliojus šiam susitarimui Šalys leidžia laisvą kapitalo judėjimą, susijusį su tiesioginėmis investicijomis, atliekamomis pagal priimančiosios šalies teisės aktus, ir investicijomis, atliekamomis pagal šio susitarimo nuostatas, ir tokio kapitalo bei su juo susijusio pelno likvidavimą ir repatriaciją. 37 straipsnis Esamos padėties išlaikymas Šalys nenustato naujų apribojimų einamiesiems mokėjimams ir kapitalo judėjimui tarp jų gyventojų ir negriežtina dabartinių susitarimų. 38 straipsnis Apsaugos priemonės 1. Jei išimtinėmis aplinkybėmis dėl kapitalo judėjimo tarp Sąjungos ir Irako kyla arba gali kilti rimtų sunkumų Sąjungoje arba Irake vykdyti valiutų kurso politiką arba pinigų politiką, atitinkamai Sąjunga ir Irakas gali ne ilgiau kaip šešis mėnesius taikyti su kapitalo judėjimu tarp Sąjungos ir Irako susijusias apsaugos priemones, jeigu tokios priemonės yra būtinai reikalingos. 2. Šalis, priimanti apsaugos priemones, kaip galima greičiau praneša kitai Šaliai jų panaikinimo tvarkaraštį. 39 straipsnis Baigiamosios nuostatos 1. Jokia šio skirsnio nuostata neribojamos Šalių ūkio subjektų teisės pasinaudoti bet kokiu palankesniu režimu, kuris gali būti nustatytas dvišaliuose arba daugiašaliuose susitarimuose, prie kurių jos yra prisijungusios. 2. Šalys konsultuojasi siekdamos lengvinti kapitalo judėjimą tarp jų ir taip siekia šio susitarimo tikslų. V skirsnis Su prekyba susiję klausimai I skyrius. Valstybinės prekybos įmonės 40 straipsnis 1. Šalys siekia laikytis 1994 m. GATT XVII straipsnio, įskaitant jo pastabas ir papildomas nuostatas, ir PPO susitarimo dėl 1994 m. Bendrojo susitarimo dėl muitų tarifų ir prekybos XVII straipsnio aiškinimo nuostatų, kurios mutatis mutandis įtraukiamos į šį susitarimą ir yra jo dalis. 2. Jeigu viena iš Šalių paprašo kitos Šalies pateikti informaciją apie konkrečias valstybines prekybos įmones, jų veiklos pobūdį ir poveikį dvišalei prekybai, Šalis, į kurią kreipiamasi, užtikrina kuo didesnį skaidrumą, nepažeisdama 1994 m. GATT XVII straipsnio 4 dalies d punkto dėl konfidencialios informacijos. 3. Kiekviena Šalis užtikrina, kad visos valstybinės prekybos įmonės, tiekiančios prekes arba teikiančios paslaugas, laikytųsi Šalies įsipareigojimų pagal šį susitarimą. II skyrius. Viešieji pirkimai 41 straipsnis Įvadas 1. Šalys pripažįsta, kad skaidriomis, konkurencingomis ir atviromis viešųjų pirkimų taisyklėmis prisidedama prie tvaraus ekonomikos vystymosi ir nustato tikslą siekti veiksmingo, abipusio ir laipsniško savo viešųjų pirkimų rinkos atvėrimo. 2. Šiame skyriuje: a) komercinės prekės arba paslaugos – prekės arba paslaugos, kurios paprastai parduodamos arba siūlomos parduoti komercinėje rinkoje nevyriausybiniams pirkėjams nevalstybiniais tikslais arba yra jų perkamos; b) statybų paslauga – paslauga, kuria siekiama įvairiais būdais atlikti civilinės inžinerijos ar pastatų statybos darbus, remiantis Jungtinių Tautų laikinojo svarbiausio produktų klasifikatoriaus (toliau – SPK) 51 skyriumi; c) dienos – kalendorinės dienos; d) elektroninis aukcionas – pasikartojantis procesas, vykdomas elektroninėmis priemonėmis, kuriomis naudodamiesi tiekėjai praneša apie naujas kainas arba naujas ne kainomis grindžiamų kiekybiškai įvertinamų pasiūlymų elementų vertes, susijusias su vertinimo kriterijais, arba ir viena, ir kita; pagal šias naujas kainas ir vertes nustatoma arba peržiūrima pasiūlymų eilės tvarka; e) „raštu arba raštiškai“ – žodžiais arba skaitmenimis pateikta informacija, kuri gali būti perskaityta, atgaminta ir vėliau perduota. Ji gali apimti elektroninėmis priemonėmis perduodamą ir saugomą informaciją; f) ribotas konkursas – viešųjų pirkimų būdas, kai perkantysis subjektas pats susisiekia su pasirinktu (-ais) tiekėju (-ais); g) priemonė – bet koks įstatymas, norminis teisės aktas, procedūra, administracinės gairės arba praktika, arba bet koks perkančiojo subjekto veiksmas, susijęs su viešuoju pirkimu pagal šį susitarimą; h) daugkartinis tiekėjų sąrašas − sąrašas, kuriame nurodomi tiekėjai, kuriuos perkantysis subjektas laiko atitinkančiais įtraukimo į sąrašą sąlygas, ir kuriuo jis ketina naudotis daugiau nei vieną kartą; i) pranešimas apie numatomą viešąjį pirkimą – perkančiojo subjekto paskelbtas pranešimas, kviečiantis suinteresuotuosius tiekėjus teikti paraiškas dalyvauti konkurse, konkurso pasiūlymus arba ir paraiškas, ir pasiūlymus; j) kompensacijos – bet kokios sąlygos ar įsipareigojimai, kuriais skatinamas vietos vystymasis arba gerinamas Šalies mokėjimų balansas, pvz., šalies dalies nustatymas, technologijų licencijavimas, investicijos, priešpriešinė prekyba ir panašūs veiksmai arba reikalavimai; k) atviras konkursas – viešųjų pirkimų būdas, kai pasiūlymus gali teikti visi suinteresuotieji tiekėjai; l) asmuo – fizinis arba juridinis asmuo; m) perkantysis subjektas – šio susitarimo 1 PRIEDO I priedėlyje nurodytas Šalies subjektas; n) reikalavimus atitinkantis tiekėjas − tiekėjas, kurį perkantysis subjektas laiko atitinkančiu dalyvavimo sąlygas; o) atrankinis konkursas – viešųjų pirkimų būdas, kai perkantysis subjektas pasiūlymus kviečia pateikti tik dalyvavimo konkurse sąlygas atitinkančius tiekėjus; p) paslaugos apima statybos paslaugas, nebent nurodyta kitaip; q) standartas – pripažintos institucijos patvirtintas dokumentas, kuriame nustatytos visuotiniam ir daugkartiniam naudojimui skirtos taisyklės, gairės ar produktų arba paslaugų, arba susijusių procesų bei gamybos būdų savybės, kurių laikytis neprivaloma; standarte taip pat gali būti nurodyti arba pateikti vien terminologijos, simbolių, pakuotės, ženklinimo ar žymėjimo reikalavimai, kiek jie taikytini prekei, paslaugai, procesui ar gamybos būdui; r) tiekėjas – asmuo arba asmenų grupė, kurie tiekia ar gali tiekti prekes arba teikia ar gali teikti paslaugas; ir s) techninė specifikacija – konkurso reikalavimas, kuriame: i) išdėstytos įsigytinų prekių ar paslaugų savybės, įskaitant kokybę, paskirtį, saugumą ir matmenis, arba jų gamybos ir tiekimo procesai bei metodai; arba ii) nurodyti terminologijos, simbolių, pakuotės, ženklinimo ar žymėjimo reikalavimai, taikytini prekei arba paslaugai. 42 straipsnis Taikymo sritis 1. Šis skyrius taikomas visoms su viešuoju pirkimu pagal šį susitarimą susijusioms priemonėms. Šiame skyriuje – viešasis pirkimas pagal šį susitarimą – tai viešasis pirkimas valstybės reikmėms: a) prekių, paslaugų arba bet kokio jų derinio: i) kurios išsamiai nurodytos šio susitarimo 1 PRIEDO I priedėlyje pateiktuose kiekvienos Šalies papildomuose prieduose; ir ii) kurių viešieji pirkimai rengiami ne komerciniais arba perpardavimo tikslais, arba nesiekiant jų naudoti prekėms gaminti ar tiekti arba paslaugoms teikti komerciniais arba perpardavimo tikslais; b) visomis sutartinėmis formomis, įskaitant pirkimą, finansinę nuomą ir išperkamąją nuomą su galimybe pirkti arba be tokios galimybės; c) kai vertė pranešimo paskelbimo pagal 45 straipsnį dieną lygi atitinkamai ribinei vertei, nurodytai šio susitarimo 1 PRIEDO I priedėlyje pateiktuose kiekvienos Šalies papildomuose prieduose arba ją viršija; d) kurį atlieka perkantysis subjektas; ir e) kuris nėra viešasis pirkimas, dėl kokių nors priežasčių nepatenkantis į taikymo sritį. 2. Išskyrus atvejus, kai nurodyta kitaip, šis skyrius netaikomas: f) žemės, esamų pastatų arba kito nekilnojamojo turto ar su juo susijusių teisių įsigijimui arba nuomai; g) nesutartiniams susitarimams ar bet kokios formos paramai, kurią teikia Šalis, įskaitant bendradarbiavimo susitarimus, dotacijas, paskolas, kapitalo investicijas, garantijas ir fiskalines paskatas; h) fiskalinės įstaigos ar depozitoriumo paslaugų, likvidavimo ir valdymo paslaugų, skirtų reguliuojamoms finansų įstaigoms, ar valstybės skolos vertybinių popierių pardavimo, išpirkimo ir platinimo paslaugų, įskaitant paskolas ir vyriausybės obligacijas, vekselius ir kitus vertybinius popierius; i) valstybės tarnautojų darbo sutartims; j) viešiesiems pirkimams, vykdomiems: i) siekiant konkretaus tikslo suteikti tarptautinę paramą, įskaitant paramą vystymuisi; ii) laikantis konkrečios tvarkos ar sąlygų, nustatytų tarptautiniame susitarime, susijusiame su karinių dalinių dislokavimu arba su pasirašiusiųjų valstybių bendru projekto įgyvendinimu; iii) laikantis tarptautinės organizacijos konkrečios tvarkos ar sąlygų ar gaunant finansavimą tarptautinėmis dotacijomis, paskolomis ar kita parama, jei taikytina tvarka ar sąlygos prieštarauja šio skyriaus nuostatoms. 3. Kiekviena Šalis šio susitarimo 1 PRIEDO I priedėlyje pateiktuose savo papildomuose prieduose apibrėžia ir nurodo šią informaciją: k) 1 papildomas priedas – centrinės valdžios subjektai, kurių viešiesiems pirkimams taikomos šio skyriaus nuostatos; l) 2 papildomas priedas – visi kiti subjektai, kurių viešiesiems pirkimams taikomos šio skyriaus nuostatos; m) 3 papildomas priedas – paslaugos, išskyrus statybų paslaugas, kurioms taikomos šio skyriaus nuostatos; n) 4 papildomas priedas – statybų paslaugos, kurioms taikomos šio skyriaus nuostatos; o) 5 papildomas priedas – visos bendrosios pastabos. 4. Jeigu perkantysis subjektas viešojo pirkimo pagal šį susitarimą atveju reikalauja, kad šio susitarimo 1 PRIEDO I priedėlyje pateiktuose Šalių papildomuose prieduose nenurodyti asmenys viešuosius pirkimus vykdytų laikydamiesi specialių reikalavimų, tokiems reikalavimas mutatis mutandis taikomas 43 straipsnis. 5. Apskaičiuodamas viešojo pirkimo vertę, kai siekiama nustatyti, ar tai yra viešasis pirkimas pagal šį susitarimą, perkantysis subjektas neskaido viešojo pirkimo į atskirus viešuosius pirkimus ir nepasirenka ar nenaudoja konkretaus viešojo pirkimo vertės nustatymo metodo, siekdamas, kad viešajam pirkimui šio straipsnio nuostatos būtų visiškai arba iš dalies netaikomos. 6. Jokia šio skyriaus nuostata nėra aiškinama kaip neleidžianti Šaliai imtis veiksmų arba neatskleisti jokios informacijos, kurią ji laiko būtina apginti savo svarbiausiems saugumo interesams, susijusiems su ginklų, šaudmenų ir karinės paskirties medžiagų viešaisiais pirkimais, arba viešaisiais pirkimais, būtinais nacionaliniam saugumui ar nacionalinei gynybai užtikrinti. 7. Atsižvelgiant į reikalavimą, pagal kurį tokios priemonės negali būti taikomos savavališkai ar nepateisinamai diskriminuojant Šalis, kuriose vyrauja tokios pačios sąlygos, arba paslėptai ribojant tarptautinę prekybą, nė viena šio skyriaus nuostata nėra aiškinama kaip neleidžianti Šaliai nustatyti arba įgyvendinti priemonių, kurios: a) būtinos visuomenės dorovei apsaugoti, viešajai tvarkai palaikyti ir saugumui užtikrinti; b) būtinos žmogaus, gyvūnų ar augalų gyvybei ar sveikatai apsaugoti; c) būtinos intelektinei nuosavybei apsaugoti; arba d) susijusios su neįgaliųjų, labdaros įstaigų ar kalinių pagamintomis prekėmis arba teikiamomis paslaugomis. 43 straipsnis Bendrieji principai 1. Imdamasi bet kokių su viešaisiais pirkimais pagal šį susitarimą susijusių priemonių, kiekviena Šalis, įskaitant jos perkančiuosius subjektus, kitos Šalies prekėms ir paslaugoms ir kitos Šalies tiekėjams, tiekiantiems bet kurios Šalies prekes ar teikiantiems paslaugas, nedelsdama ir besąlygiškai taiko ne mažiau palankų režimą nei tas, kurį ta Šalis, įskaitant jos perkančiuosius subjektus, taiko savo vidaus prekėms, paslaugoms ir tiekėjams. 2. Imdamasi bet kokių su viešaisiais pirkimais pagal šį susitarimą susijusių priemonių, Šalis, įskaitant jos perkančiuosius subjektus: a) jos teritorijoje įsisteigusiam tiekėjui netaiko mažiau palankaus režimo nei kitam vietoje įsisteigusiam tiekėjui dėl to, kad jį sieja tam tikri priklausomybės ar nuosavybės santykiai su užsienio asmeniu; nei b) nediskriminuoja vietoje įsisteigusio tiekėjo dėl to, kad to tiekėjo konkrečiam viešajam pirkimui siūlomos prekės arba paslaugos yra kitos Šalies prekės arba paslaugos. 3. Laikydamasi įstatymų, norminių teisės aktų, procedūrų ir tvarkos, taikomų viešiesiems pirkimams bei konkretiems viešiesiems visų lygių valdžios institucijų vykdomiems pirkimams, kuriuose leidžiama dalyvauti trečiųjų šalių prekėms, paslaugoms ir tiekėjams, Irako Respublika Sąjungos prekėms ir tiekėjams taiko ne mažiau palankų režimą, nei bet kurios kitos trečiosios šalies prekėms, paslaugoms ir tiekėjams. Elektroninių priemonių naudojimas 4. Vykdydamas viešuosius pirkimus pagal šį susitarimą elektroninėmis priemonėmis, perkantysis subjektas: a) užtikrina, kad viešieji pirkimai vyktų naudojant informacinių technologijų sistemas ir programinę įrangą, įskaitant su informacijos autentiškumo patvirtinimu bei šifravimu susijusias sistemas, kurios visuotinai prieinamos ir sąveikauja su kitomis visuotinai prieinamomis informacinių technologijų sistemomis bei programine įranga; ir b) prižiūri mechanizmus, kuriuos naudojant užtikrinamas dalyvavimo paraiškų ir pasiūlymų vientisumas, taip pat nustatomas jų gavimo laikas ir užkertamas kelias neleistinai prieigai prie jų. Viešųjų pirkimų procedūrų vykdymas 5. Perkantysis subjektas viešuosius pirkimus pagal šį susitarimą vykdo skaidriai ir nešališkai, vengdamas interesų konflikto, užkirsdamas kelią korupcijai ir laikydamasis šio skyriaus nuostatų. Kilmės taisyklės 6. Vykdant viešuosius pirkimus pagal šį susitarimą nė viena Šalis negali iš kitos Šalies importuotoms arba kitos Šalies tiekiamoms prekėms ar teikiamoms paslaugoms taikyti kitokių kilmės taisyklių nei tos, kurios tuo pačiu metu vykdant įprastą prekybą taikomos iš tos Šalies importuojamoms ar tiekiamoms prekėms arba teikiamoms paslaugoms. 44 straipsnis Informacijos apie viešąjį pirkimą skelbimas 1. Kiekviena Šalis: a) nedelsdama paskelbia visus įstatymus, norminius teisės aktus, teismo sprendimus, visuotinai taikomus administracinius sprendimus bei procedūras, įstatymu arba norminiu teisės aktu nustatytas tipines sutarčių sąlygas, į kurias nuoroda pateikiama su viešuoju pirkimu pagal šį susitarimą susijusiuose pranešimuose ir konkurso dokumentuose bei procedūrose, ir visus jų pakeitimus oficialiai tam skirtose elektroninėse žiniasklaidos priemonėse ir leidiniuose, kurie kuo plačiau išplatinami ir yra lengvai prieinami visuomenei; b) bet kuriai Šaliai paprašius, pateikia šių aktų paaiškinimus; c) šio susitarimo 1 PRIEDO II priedėlyje pateikia elektroninių žiniasklaidos priemonių arba leidinių sąrašą, kuriuose skelbiama punkte nurodyta informacija; d) šio susitarimo 1 PRIEDO III priedėlyje pateikia elektroninių žiniasklaidos priemonių, kuriose Šalis skelbia pagal 45 straipsnį, 47 straipsnio 4 dalį ir 55 straipsnio 2 dalį reikalaujamus pranešimus. 2. Kiekviena Šalis nedelsdama praneša kitai Šaliai apie bet kokius šio susitarimo 1 PRIEDO II arba III priedėlyje pateiktų sąrašų pakeitimus. 45 straipsnis Pranešimų skelbimas Pranešimas apie numatomą viešąjį pirkimą 1. Kiekvieno viešojo pirkimo pagal šį susitarimą atveju, išskyrus esant 52 straipsnyje aprašytoms aplinkybėms, perkantysis subjektas šio susitarimo 1 PRIEDO III priedėlyje nurodytoje žiniasklaidos priemonėje paskelbia pranešimą apie numatomą viešąjį pirkimą. Kiekviename tokiame pranešime pateikiama informacija, nurodyta šio susitarimo 1 PRIEDO IV priedėlyje. Šie pranešimai yra prieinami elektroninėmis priemonėmis per vieną prieigos punktą ir yra nemokami. Sutrumpintas pranešimas 2. Kiekvieno numatomo viešojo pirkimo atveju perkantysis subjektas viena iš PPO kalbų paskelbia lengvai prieinamą sutrumpintą pranešimą, kuris skelbiamas tuo pačiu metu kaip ir pranešimas apie numatomą viešąjį pirkimą. Sutrumpintame pranešime turi būti bent tokia informacija: a) viešojo pirkimo dalykas; b) galutinis pasiūlymų pateikimo terminas arba, jei taikytina, visi paraiškų dalyvauti viešajame pirkime arba būti įtrauktiems į daugkartinį tiekėjų sąrašą galutiniai terminai; ir c) adresas, kuriuo galima gauti su viešuoju pirkimu susijusius dokumentus. Pranešimas apie planuojamą viešąjį pirkimą 3. Perkantieji subjektai raginami kiekvienais finansiniais metais kuo anksčiau paskelbti pranešimą apie planuojamus viešuosius pirkimus (toliau – pranešimas apie planuojamus viešuosius pirkimus). Pranešime turėtų būti nurodytas viešųjų pirkimų dalykas ir planuojama pranešimo apie numatomus viešuosius pirkimus paskelbimo data. 4. Šio susitarimo 1 PRIEDO I priedėlio 2 papildomame priede esančiame sąraše nurodytas perkantysis subjektas pranešimą apie planuojamą viešąjį pirkimą gali naudoti kaip pranešimą apie numatomą viešąjį pirkimą, jeigu jame pateikiama kuo išsamesnė turima informacija, nurodyta šio susitarimo 1 PRIEDO IV priedėlyje, ir pareiškimas, kad suinteresuotieji tiekėjai perkančiajam subjektui turėtų pranešti apie savo susidomėjimą viešuoju pirkimu. 46 straipsnis Dalyvavimo sąlygos 1. Perkantysis subjektas taiko tik tas dalyvavimo viešajame pirkime sąlygas, kurios būtinos, siekiant užtikrinti, kad tiekėjas turėtų pakankamų teisinių ir finansinių išteklių ir komercinių bei techninių galimybių su atitinkamu viešuoju pirkimu susijusiems įsipareigojimams įvykdyti. 2. Vertindamas, ar tiekėjas atitinka dalyvavimo sąlygas, perkantysis subjektas: a) įvertina tiekėjo finansines, komercines ir technines galimybes, atsižvelgdamas į tiekėjo verslo veiklą, tiek perkančiojo subjekto Šalies teritorijoje, tiek už jos ribų; b) nenustato sąlygos, kad tiekėjas, norintis dalyvauti viešajame pirkime, turėtų būti anksčiau sudaręs vieną ar daugiau sutarčių su atitinkamos Šalies perkančiuoju subjektu ar kad tas tiekėjas būtų anksčiau įgijęs darbo atitinkamos Šalies teritorijoje patirties; ir c) gali reikalauti atitinkamos anksčiau įgytos patirties, kuri būtina viešojo pirkimo reikalavimams įvykdyti. 3. Atlikdamas vertinimą, perkantysis subjektas atsižvelgia į sąlygas, kurias jis iš anksto nurodė pranešimuose arba konkurso dokumentuose. 4. Perkantysis subjektas turi pašalinti tiekėją iš konkurso dėl tokių priežasčių kaip, pavyzdžiui, bankrotas, melagingos deklaracijos, dideli trūkumai vykdant esminius reikalavimus ar įsipareigojimus pagal ankstesnę sutartį (-is), nuosprendžiai dėl sunkių nusikaltimų arba teismo sprendimai dėl sunkių deliktų, profesinis nusižengimas arba vengimas mokėti mokesčius. 47 straipsnis Tiekėjų tinkamumo įvertinimas Atrankinis konkursas 1. Jeigu perkantysis subjektas ketina rengti atrankinį konkursą, jis: a) į pranešimą apie numatomą viešąjį pirkimą įtraukia bent jau šio susitarimo 1 PRIEDO IV priedėlio 1, 2, 6, 7, 10 ir 11 punktuose nurodytą informaciją ir pakviečia tiekėjus teikti paraišką dalyvauti viešajame pirkime; ir b) reikalavimus atitinkantiems tiekėjams, kuriems jis apie tai praneša, kaip nustatyta šio susitarimo 1 PRIEDO VI priedėlio 2 dalies b punkte, iki konkurso pradžios pateikia bent jau šio susitarimo 1 PRIEDO IV priedėlio 3, 4, 5, 8 ir 9 punktuose nurodytą informaciją. 2. Perkantysis subjektas reikalavimus atitinkančiais tiekėjais pripažįsta visus vietinius tiekėjus ir visus kitos Šalies tiekėjus, atitinkančius dalyvavimo konkrečiame viešajame pirkime sąlygas, nebent perkantysis subjektas pranešime apie numatomą viešąjį pirkimą nustato ribotą tiekėjų, kuriems bus leista dalyvauti konkurse, skaičių ir kriterijus, pagal kuriuos atrenkamas ribotas tiekėjų skaičius. 3. Jeigu konkurso dokumentai nėra skelbiami viešai nuo šio straipsnio 1 dalyje nurodyto pranešimo paskelbimo dienos, perkantysis subjektas užtikrina, kad visi pagal šio straipsnio 2 dalį atrinkti reikalavimus atitinkantys tiekėjai tuos dokumentus gautų vienu metu. 2 papildomame priede nurodyti subjektai 4. Šio susitarimo 1 PRIEDO I priedėlyje pateiktame 2 papildomame priede nurodyti perkantieji subjektai gali turėti daugkartinį tiekėjų sąrašą, su sąlyga, kad kiekvienais metais skelbiamas kvietimas suinteresuotiesiems subjektams teikti prašymus dėl įtraukimo į sąrašą, o kai kvietimas skelbiamas elektroninėmis priemonėmis, jis yra nuolatos prieinamas atitinkamoje žiniasklaidos priemonėje, nurodytoje šio susitarimo 1 PRIEDO III priedėlyje pateiktame sąraše. Tokiame kvietime pateikiama informacija, nurodyta šio susitarimo 1 PRIEDO V priedėlyje. 5. Neatsižvelgiant į šio straipsnio 4 dalį, jeigu daugkartinis sąrašas galioja trejus metus arba mažiau, šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas toje dalyje minėtą kvietimą gali paskelbti tik vieną kartą sąrašo galiojimo termino pradžioje, su sąlyga, kad tame kvietime nustatytas sąrašo galiojimo terminas ir kad daugiau kvietimų nebus skelbiama. 6. Šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas leidžia tiekėjams bet kada pateikti prašymą dėl įtraukimo į daugkartinį sąrašą ir per pagrįstai trumpą laiką į sąrašą įtraukia visus reikalavimus atitinkančius tiekėjus. Šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas kvietimą tiekėjams teikti prašymus dėl įtraukimo į daugkartinį sąrašą gali naudoti kaip pranešimą apie numatomą viešąjį pirkimą, jeigu: a) kvietimas skelbiamas atsižvelgiant į šio straipsnio 4 dalį, jame pateikiama informacija, reikalaujama pagal šio susitarimo 1 PRIEDO V priedėlį, taip pat kuo išsamesnė turima informacija, reikalaujama pagal šio susitarimo 1 PRIEDO IV priedėlį, ir pareiškimas, kad kvietimas yra pranešimas apie numatomą viešąjį pirkimą; b) subjektas nedelsdamas pateikia susidomėjimą dalyvauti subjekto rengiamame viešajame pirkime išreiškusiems tiekėjams tiek informacijos, kad jie galėtų įvertinti savo susidomėjimą viešuoju pirkimu, įskaitant visą kitą turimą informaciją, reikalaujamą pagal šio susitarimo 1 PRIEDO IV priedėlį. 8. Šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas pagal šio straipsnio 6 dalį prašymą dėl įtraukimo į daugkartinį sąrašą pateikusiam tiekėjui gali leisti teikti paraišką dalyvauti atitinkamame viešajame pirkime, jeigu perkantysis subjektas turi pakankamai laiko išnagrinėti, ar tiekėjas atitinka dalyvavimo sąlygas. 9. Šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas nedelsdamas informuoja visus paraišką dalyvauti viešajame pirkime arba prašymą dėl įtraukimo į daugkartinį sąrašą pateikusius tiekėjus apie perkančiojo subjekto sprendimą dėl jų paraiškos ar prašymo. 10. Kai šio susitarimo 1 PRIEDO I priedėlyje pateiktame 2 papildomame priede nurodytas perkantysis subjektas paraišką dalyvauti viešajame pirkime arba prašymą būti įtrauktam į daugkartinį sąrašą atmeta, daugiau nebelaiko tiekėjo atitinkančiu reikalavimus arba tiekėją išbraukia iš daugkartinio sąrašo, subjektas apie tai nedelsdamas praneša tiekėjui ir, tiekėjui paprašius, nedelsdamas pateikia raštišką savo sprendimo motyvus. 48 straipsnis Techninės specifikacijos 1. Perkantysis subjektas neparengia, nepriima arba netaiko jokių techninių specifikacijų arba nenustato jokių atitikties vertinimo procedūrų, kuriomis būtų siekiama sukurti nereikalingų tarptautinės prekybos kliūčių arba kuriomis tokios kliūtys būtų sukuriamos. 2. Nustatydamas perkamų prekių ar paslaugų technines specifikacijas, perkantysis subjektas prireikus: a) nustato technines specifikacijas, kuriose didesnė reikšmė teikiama rezultato apibūdinimo ir funkciniams reikalavimams, o ne dizaino ar aprašomosioms savybėms; ir b) pagrindžia technines specifikacijas tarptautiniais ar Europos standartais, jeigu tokių esama; kitais atvejais jos rengiamos remiantis nacionaliniais techniniais reglamentais, pripažintais nacionaliniais standartais arba statybos standartais. 3. Jeigu techninėse specifikacijose pateikiamos dizaino arba aprašomosios savybės, perkantysis subjektas prireikus į konkurso dokumentus įtraukia tokius žodžius kaip „arba lygiavertis“ ir nurodo, kad jis nagrinės pasiūlymus dėl lygiaverčių prekių ar paslaugų, kurios akivaizdžiai atitinka dizaino ar aprašomąsias savybes. 4. Perkantysis subjektas nenustato techninių specifikacijų, pagal kurias nustatomi reikalavimai ar pateikiamos nuorodos, susijusios su konkrečiu prekės ženklu ar pavadinimu, patentu, autoriaus teise, dizainu ar tipu, konkrečia kilme, gamintoju ar tiekėju, nebent nebūtų jokio kito būdo tiksliai ar suprantamai apibūdinti viešųjų pirkimų reikalavimų ir jeigu tokiais atvejais subjektas konkurso dokumentuose įrašo žodžius „arba lygiavertis“. 5. Perkantysis subjektas jokia forma, kuri panaikintų konkurenciją, neprašo ir nepriima konsultacijų, kuriomis būtų galima pasinaudoti rengiant ar priimant bet kurias konkrečių pirkimų technines specifikacijas, iš asmens, galinčio turėti su pirkimais susijusių komercinių interesų. 6. Kiekviena Šalis, įskaitant jos perkančiuosius subjektus, gali, laikydamosi šio straipsnio nuostatų, parengti, priimti arba taikyti technines specifikacijas, kuriomis skatinamas gamtos išteklių tausojimas arba aplinkos apsauga. 49 straipsnis Konkurso dokumentai 1. Perkantysis subjektas tiekėjams pateikia konkurso dokumentus su visa reikalinga informacija, kad tiekėjai galėtų parengti ir pateikti tinkamus pasiūlymus. Išskyrus tuos atvejus, kai tai nurodyta pranešimuose apie numatomą viešąjį pirkimą, tokiuose dokumentuose pateikiamas išsamus šio susitarimo 1 PRIEDO VIII priedėlyje nurodytų dalykų aprašas. 2. Paprašius, perkantysis subjektas nedelsdamas pateikia konkurso dokumentus bet kuriam viešajame pirkime dalyvaujančiam tiekėjui ir atsako į visus pagrįstus viešajame pirkime dalyvaujančio tiekėjo prašymus suteikti susijusios informacijos, su sąlyga, kad žinodamas tokią informaciją tiekėjas neįgis pranašumo prieš tame viešajame pirkime dalyvaujančius konkurentus. 3. Jeigu, prieš sudarant sutartį, perkantysis subjektas pakeičia pranešime apie numatomą viešąjį pirkimą arba viešajame pirkime dalyvaujantiems tiekėjams pateiktuose konkurso dokumentuose nurodytus kriterijus arba reikalavimus, arba iš dalies pakeičia pranešimą arba konkurso dokumentus, jis apie tokius pakeitimus arba iš naujo paskelbtą pranešimą ar konkurso dokumentus praneša: a) visiems tiekėjams, kurie informacijos keitimo metu dalyvauja viešajame pirkime, jeigu jie žinomi, ir visais kitais atvejais, tokiu pat būdu, kuriuo buvo pranešta pirminė informacija; ir b) palikdamas, jeigu reikia, pakankamai laiko tiekėjams pakeisti ir iš naujo pateikti iš dalies pakeistus pasiūlymus. 50 straipsnis Terminai Perkantysis subjektas, atsižvelgdamas į pagrįstus savo poreikius, suteikia tiekėjams pakankamai laiko parengti ir pateikti paraiškas dalyvauti viešajame pirkime bei tinkamus pasiūlymus, atsižvelgdamas į tokius veiksnius, kaip viešojo pirkimo pobūdis ir sudėtingumas, numatomas subrangos sutarčių mastas ir laikas pasiūlymams perduoti iš užsienio šalių, taip pat tam tikrų tos pačios šalies vietų tais atvejais, kai elektroninės priemonės nėra naudojamos. Tokie terminai, įskaitant visus jų pratęsimus, yra vienodi visiems suinteresuotiesiems ar viešajame pirkime dalyvaujantiems tiekėjams. Taikytini terminai nustatyti šio susitarimo 1 PRIEDO VI priedėlyje. 51 straipsnis Derybos 1. Šalis savo perkantiesiems subjektams gali numatyti galimybę surengti derybas: a) tų viešųjų pirkimų atveju, kai apie ketinimą rengti tokias derybas jie nurodė pranešime apie numatomą viešąjį pirkimą; arba b) kai atlikus vertinimą paaiškėja, kad pagal konkrečius vertinimo kriterijus, nustatytus skelbimuose arba konkurso dokumentuose, nėra kokio nors akivaizdžiai pranašiausio pasiūlymo. 2. Perkantysis subjektas: a) užtikrina, kad derybose dalyvaujantys tiekėjai būtų atmetami vadovaujantis pranešimuose arba konkurso dokumentuose nustatytais kriterijais; ir b) pasibaigus deryboms visiems likusiems tiekėjams nustato bendrą terminą naujiems ar pakeistiems pasiūlymams pateikti. 52 straipsnis Ribotas konkursas Perkantysis subjektas gali vykdyti ribotą konkursą ir nuspręsti netaikyti 45–47, 49–51, 53 ir 54 straipsnių tik esant tokioms sąlygoms: a) jeigu: i) nepateikta nė vieno pasiūlymo arba nė vienas tiekėjas nepateikė paraiškos dalyvauti viešajame pirkime; ii) nepateikta nė vieno pasiūlymo, atitinkančio pagrindinius konkurso dokumentuose nustatytus reikalavimus; iii) nė vienas tiekėjas neatitiko dalyvavimo sąlygų; arba iv) pateikti pasiūlymai buvo suderinti, su sąlyga, kad konkurso dokumentuose nustatyti reikalavimai nėra iš esmės pakeisti; b) jeigu prekes gali tiekti arba paslaugas teikti tik konkretus tiekėjas ir nėra tinkamų alternatyvių ar pakeičiamų prekių arba paslaugų, nes reikalavimas susijęs su meno kūriniu; dėl patentų, autorių teisių ar kitų išimtinių teisių apsaugos arba dėl techninių priežasčių nesusidarius konkurencijai; c) jeigu pirminis tiekėjas tiekia papildomas prekes ar paslaugas, kurios nebuvo įtrauktos į pirminį viešąjį pirkimą, kai tokių prekių ar paslaugų: i) negalima pakeisti dėl ekonominių ar techninių priežasčių, pavyzdžiui, dėl pakeičiamumo arba sąveikos su esama įranga, programine įranga, paslaugomis arba įrenginiais, įsigytais per pirminį viešąjį pirkimą; ir ii) jas pakeitus perkančiajam subjektui kiltų didelių nepatogumų arba dėl to labai padidėtų jo išlaidos; d) jeigu tai tikrai būtina, kai dėl itin didelės skubos priežasčių, atsiradusių dėl įvykių, kurių perkantysis subjektas negalėjo numatyti, prekės arba paslaugos negalėtų būti įsigytos laiku atviro ar atrankinio konkurso tvarka; e) prekėms, įsigytoms žaliavų rinkoje; f) jeigu perkantysis subjektas įsigyja prototipus ar pirmąjį gaminį arba paslaugą, kurie buvo pagaminti perkančiojo subjekto prašymu vykdant ar rengiantis vykdyti konkrečią tyrimų, bandymų, studijų ar kūrimo sutartį; g) pirkimams, atliktiems ypač palankiomis sąlygomis, atsirandančiomis labai trumpam, kai prekės išparduodamos neįprastomis sąlygomis, pvz., likvidavimo, bankrutavimo ir turto perdavimo valdyti administratoriams atvejais, o ne įprastinio tiekimo iš nuolatinių tiekėjų būdu; ir h) jeigu sutartis sudaroma su projekto konkurso nugalėtoju, su sąlyga, kad konkursas surengtas šio skyriaus principus atitinkančiu būdu, o jo dalyvius vertina nepriklausoma komisija, siekdama sudaryti sutartį su nugalėtoju. 53 straipsnis Elektroniniai aukcionai Jeigu perkantysis subjektas ketina vykdyti viešąjį pirkimą pagal šį susitarimą elektroninio aukciono būdu, prieš prasidedant elektroniniam aukcionui subjektas kiekvienam dalyviui nurodo: a) automatinį vertinimo metodą, įskaitant matematinę formulę, kuriuo grindžiami konkurso dokumentuose nurodyti vertinimo kriterijai, kurie bus naudojami aukciono metu automatiškai nustatant arba peržiūrint pasiūlymų eilės tvarką; b) bet kokio jo pirminio pasiūlymo elementų vertinimo rezultatus, kai sutartis turi būti sudaryta, atsižvelgiant į naudingiausią pasiūlymą, ir c) visą kitą su aukciono vykdymu susijusią informaciją. 54 straipsnis Pasiūlymų nagrinėjimas ir sutarčių sudarymas 1. Perkantysis subjektas visus pasiūlymus gauna, vokus su jais atplėšia ir juos nagrinėja taikydamas tokias procedūras, kuriomis užtikrinamas sąžiningas bei nešališkas viešojo pirkimo procesas ir pasiūlymų konfidencialumas. 2. Perkantysis subjektas nesukuria nepalankios padėties tiekėjui, kurio pasiūlymas gaunamas po nustatyto pasiūlymų gavimo termino, jeigu vėluojama tik dėl perkančiojo subjekto netinkamai atliekamo pasiūlymų tvarkymo. 3. Jeigu perkantysis subjektas nuo vokų su pasiūlymais atplėšimo iki sutarties sudarymo tiekėjui suteikia galimybę ištaisyti netyčines formos klaidas, perkantysis subjektas tokią pat galimybę suteikia visiems dalyvaujantiems tiekėjams. 4. Kad būtų svarstoma galimybė sudaryti sutartį dėl pasiūlymo, pasiūlymas turi būti pateiktas raštu, vokų atplėšimo metu jis turi atitikti pagrindinius pranešimuose ir konkurso dokumentuose nustatytus reikalavimus ir turi būti gautas iš dalyvavimo viešajame pirkime reikalavimus atitinkančio tiekėjo. 5. Išskyrus tuos atvejus, kai perkantysis subjektas, atsižvelgdamas į visuomenės interesus, nusprendžia nesudaryti sutarties, subjektas sutartį sudaro su tuo tiekėju, kuris, perkančiojo subjekto nuomone, gali įvykdyti sutarties sąlygas ir, vertinant tik pagal pranešimuose ir konkurso dokumentuose nustatytus kriterijus, pateikė naudingiausią pasiūlymą arba, jeigu vienintelis kriterijus – kaina, pasiūlė mažiausią kainą. 6. Jeigu perkančiajam subjektui pateikiamas pasiūlymas, kuriame siūloma kaina yra daug mažesnė negu kituose pateiktuose pasiūlymuose pasiūlytos kainos, jis gali patikrinti, ar tiekėjas atitinka dalyvavimo sąlygas ir ar jis gali įvykdyti sutarties sąlygas. 7. Perkantysis subjektas nesinaudoja galimybėmis, neatšaukia viešojo pirkimo ir nekeičia sudarytų sutarčių, siekdamas išvengti įsipareigojimų pagal šį susitarimą. 55 straipsnis Informacijos apie viešuosius pirkimus skaidrumas 1. Perkantysis subjektas nedelsdamas, o paprašius – raštu, informuoja viešajame pirkime dalyvaujančius tiekėjus apie savo sprendimus dėl sutarčių sudarymo. Atsižvelgdamas į 56 straipsnio 2 ir 3 dalį perkantysis subjektas, paprašius, konkurso nelaimėjusiam tiekėjui motyvuoja, kodėl subjektas nepasirinko jo pasiūlymo, ir nurodo atitinkamus laimėjusio tiekėjo pasiūlymo pranašumus. 2. Ne vėliau kaip per 72 dienas nuo kiekvienos pagal šio skyriaus nuostatas sudarytos sutarties sudarymo perkantysis subjektas III priedėlyje nurodytame atitinkamame leidinyje ar elektroninės žiniasklaidos priemonėje paskelbia pranešimą. Jeigu naudojamasi tik elektroninės žiniasklaidos priemone, visuomenei suteikiama galimybė per pakankamą laikotarpį susipažinti su informacija. Pranešime pateikiama bent jau šio susitarimo 1 PRIEDO VII priedėlyje nurodyta informacija. 56 straipsnis Informacijos atskleidimas 1. Kitai Šaliai paprašius, Šalis nedelsdama pateikia visą informaciją, kurios reikia nustatyti, ar viešasis pirkimas buvo vykdomas skaidriai, nešališkai ir laikantis šio skyriaus nuostatų, įskaitant informaciją apie konkursą laimėjusio pasiūlymo savybes ir atitinkamus pranašumus. Tais atvejais, kai tokios informacijos atskleidimas pažeistų konkurenciją būsimuosiuose konkursuose, informaciją gavusi Šalis jos neatskleidžia jokiems tiekėjams, išskyrus atvejus, kai su informaciją pateikusia Šalimi buvo tartasi ir buvo gautas jos sutikimas. 2. Neatsižvelgiant į jokią kitą šio skyriaus nuostatą, Šalis, įskaitant jos perkančiuosius subjektus, jokiam tiekėjui neteikia informacijos, kuri gali pakenkti sąžiningai konkurencijai tarp jų. 3. Jokia šio skyriaus nuostata nereikalaujama, kad Šalis, įskaitant jos perkančiuosius subjektus, valdžios ir peržiūros institucijas, atskleistų konfidencialią informaciją, kurią paviešinus būtų sutrukdyta taikyti įstatymus, galėtų būti pakenkta tiekėjų sąžiningai konkurencijai, būtų pažeisti konkrečių asmenų teisėti komerciniai interesai, įskaitant intelektinės nuosavybės apsaugą, arba būtų kitaip pažeisti visuomenės interesai. 57 straipsnis Nacionalinės nagrinėjimo procedūros 1. Kiekviena Šalis nustato laiku taikomas, veiksmingas, skaidrias ir nediskriminacines administracinės arba teisminės nagrinėjimo procedūras, kuriomis pasinaudodamas tiekėjas gali ginčyti: a) šio skyriaus nuostatų pažeidimą arba, b) jeigu pagal Šalies nacionalinę teisę tiekėjas neturi teisės tiesiogiai ginčyti šio skyriaus nuostatų pažeidimo, Šalies priemonių, kuriomis įgyvendinamas šis skyrius, nesilaikymą, kai vykdomas viešasis pirkimas pagal šį susitarimą, kuriuo tiekėjas yra arba buvo išreiškęs susidomėjimą. Visiems ginčams taikomos procedūrinės taisyklės nustatytos raštu ir yra visuotinai prieinamos. 2. Jeigu tiekėjas pateikia su viešuoju pirkimu pagal šį susitarimą, kuriuo jis yra arba buvo išreiškęs susidomėjimą, susijusį skundą dėl šio straipsnio 1 dalyje nurodyto pažeidimo arba nesilaikymo, atitinkama Šalis savo perkantįjį subjektą ir tiekėją skatina skundą spręsti konsultuojantis. Perkantysis subjektas nešališkai ir tinkamu laiku svarsto bet kokį gautą skundą taip, kad tiekėjui nesutrukdytų dalyvauti vykstančiame arba ateityje vyksiančiuose viešuosiuose pirkimuose, arba nebūtų pažeista jo teisė administracinės arba teisminės peržiūros tvarka siekti, kad būtų pritaikytos teisių gynimo priemonės. 3. Kiekvienam tiekėjui suteikiamas pakankamas laikotarpis skundui parengti ir pateikti, kuris visais atvejais yra ne trumpesnis kaip 10 dienų ir skaičiuojamas nuo tada, kai tiekėjas sužinojo arba pagrįstai turėjo sužinoti aplinkybes, dėl kurių teikia skundą. 4. Kiekviena Šalis įsteigia arba paskiria bent vieną nešališką administracinę ar teisminę instituciją, nepriklausomą nuo jos perkančiųjų subjektų, kuri priimtų ir nagrinėtų tiekėjų skundus dėl viešųjų pirkimų pagal šį susitarimą. 5. Jeigu skundą pirmiausia nagrinėja kita įstaiga, nei šio straipsnio 4 dalyje nurodyta institucija, Šalis užtikrina, kad tiekėjas pirminį sprendimą galėtų apskųsti nešališkai administracinei arba teisminei institucijai, nepriklausomai nuo perkančiojo subjekto, dėl kurio vykdomo viešojo pirkimo pateiktas skundas. Jei nagrinėjančioji institucija nėra teisminė, jos sprendimai peržiūrimi teisme arba turi būti užtikrinamos procedūrinės garantijos, kuriomis numatoma, kad: a) perkantysis subjektas pateikia raštišką atsakymą dėl skundo ir nagrinėjančiajai institucijai pateikia visus susijusius dokumentus; b) proceso dalyviai (toliau – dalyviai) turi teisę būti išklausyti prieš nagrinėjančiajai institucijai priimant sprendimą dėl skundo; c) dalyviai turi teisę būti atstovaujami ir lydimi; d) dalyviams leidžiama dalyvauti visuose posėdžiuose; e) dalyviai turi teisę prašyti, kad procesas vyktų viešai ir kad jame galėtų dalyvauti liudytojai; ir f) su tiekėjų skundais susiję sprendimai arba rekomendacijos per pagrįstą laiką pateikiami raštu, paaiškinant kiekvieno sprendimo arba rekomendacijos pagrindą. 6. Kiekviena Šalis priima arba toliau taiko procedūras, kuriomis: a) numatomos skubios laikinosios priemonės, kuriomis išsaugoma tiekėjo galimybė dalyvauti viešajame pirkime. Dėl tokių laikinųjų priemonių gali būti sustabdytas viešojo pirkimo procesas. Pagal procedūras gali būti numatyta, kad priimant sprendimą dėl tokių priemonių taikymo gali būti atsižvelgta į neigiamas pasekmes svarbiausiems konkretiems interesams, įskaitant visuomenės interesus. Priežastys, dėl kurių nusprendžiama priemonių netaikyti, nurodomos raštu; ir b) jeigu nagrinėjančioji institucija nustato nuostatų pažeidimo arba priemonių nesilaikymo faktą, kaip nurodyta šio straipsnio 1 dalyje, priimamas sprendimas dėl teisių gynimo priemonių arba kompensacijos už patirtus nuostolius ar žalą, kuriais gali būti laikomos tik pasirengimo konkursui išlaidos arba tik su skundu susijusios išlaidos, arba ir viena, ir kita. 58 sprendimas 1. Šalys kasmet peržiūri šio skyriaus nuostatų veikimą ir abipusį viešųjų pirkimų rinkos atvėrimą. Ne vėliau kaip po metų nuo šio susitarimo įsigaliojimo Šalys pradeda derybas dėl šio susitarimo 1 PRIEDO 1 priedėlio 1 ir 2 papildomuose prieduose esančio (-ių) subjektų sąrašo (-ų) papildymo. 2. Irakas derybų dėl stojimo į PPO metu prisiima įsipareigojimą prisijungti prie daugiašalės Sutarties dėl viešųjų pirkimų (toliau – SVP). 59 straipsnis Asimetriškas režimas ir pereinamojo laikotarpio priemonės Atsižvelgiant į vystymosi, finansinius ir prekybos poreikius, Irakas naudojasi šiomis pereinamojo laikotarpio priemonėmis: a) Irakas gali numatyti laikiną lengvatinių kainų programą, pagal kurią prekėms ir paslaugoms nustatomas 5 % kainų skirtumas, o darbams – 10 % kainų skirtumas, taikomas tik Irako tiekėjų prekėms ir paslaugoms. b) Lengvatinių kainų programa bus palaipsniui nutraukta per 10 metų nuo šios SVP įsigaliojimo. III skyrius. Intelektinės nuosavybės apsauga 60 straipsnis 1. Pagal šio straipsnio ir šio susitarimo 2 PRIEDO nuostatas Irakas per penkerius metus nuo šio susitarimo įsigaliojimo priima teisės aktus, kuriais užtikrinama tinkama ir veiksminga intelektinės, pramoninės ir komercinės nuosavybės teisių[9] apsauga, vadovaudamasis griežčiausiais tarptautiniais standartais, įskaitant taisykles, nustatytas Sutartyje dėl intelektinės nuosavybės teisių aspektų, susijusių su prekyba, kuri pateikiama PPO susitarimo 1C priede (toliau – TRIPS sutartis), taip pat veiksmingas tokių teisių užtikrinimo priemones. 2. Per trejus metus nuo susitarimo įsigaliojimo Irakas prisijungia prie šio susitarimo 2 PRIEDO 2 dalyje nurodytų daugiašalių intelektinės, pramoninės ir komercinės nuosavybės teisių konvencijų, prie kurių yra prisijungusios valstybės narės arba kurias valstybės narės taiko de facto , laikydamosi atitinkamų šių konvencijų nuostatų. 3. Per trejus metus nuo šio susitarimo įsigaliojimo Irakas laikosi šio susitarimo 2 PRIEDO 3 dalyje nurodytų daugiašalių intelektinės, pramoninės ir komercinės nuosavybės teisių konvencijų, prie kurių yra prisijungusi viena ar kelios valstybės narės arba kurias viena ar kelios valstybės narės taiko de facto , laikydamosi atitinkamų šių konvencijų nuostatų. 4. Šalys nuolat peržiūri, kaip įgyvendinamos šio straipsnio ir šio susitarimo 2 PRIEDO nuostatos. Rengiant teisės aktus arba jeigu intelektinės, pramoninės ir komercinės nuosavybės srityje kyla problemų, apsunkinančių prekybos sąlygas, bet kurios iš dviejų Šalių prašymu skubiai surengiamos konsultacijos, siekiant rasti abiem šalims priimtinus sprendimus. Ne vėliau kaip per trejus metus nuo šio susitarimo įsigaliojimo Šalys pradeda derybas dėl išsamesnių intelektinės nuosavybės teises reglamentuojančių nuostatų. 5. Kiekviena Šalis kitos Šalies piliečiams taiko ne mažiau palankų intelektinės nuosavybės teisių apsaugos režimą nei tas, kurį ji taiko savo šalies piliečiams, atsižvelgdama į tarptautiniuose dokumentuose, kurie įtraukti arba vėliau gali būti įtraukti į šio susitarimo 2 PRIEDĄ, jau numatytas išimtis, nuo tos dienos, kai Šalis ratifikuoja tokius dokumentus. 6. Įsigaliojus šiam Susitarimui, Irakas suteikia Sąjungos bendrovėms ir piliečiams ne mažiau palankų intelektinės, pramoninės ir komercinės nuosavybės pripažinimo ir apsaugos režimą nei tas, kurį pagal dvišalius susitarimus jis suteikė bet kuriai trečiajai šaliai. VI skirsnis Ginčų sprendimas I skyrius. Tikslas ir taikymo sritis 61 straipsnis Tikslas Šio skirsnio nuostatų tikslas – vengti Šalių ginčų ir juos spręsti, siekiant, jei įmanoma, abiem pusėms priimtinų sprendimų. 62 straipsnis Taikymo sritis Šio skirsnio nuostatos taikomos bet kuriam ginčui, kilusiam dėl šio susitarimo II antraštinės dalies nuostatų aiškinimo ir taikymo, jei aiškiai nenustatyta kitaip. II skyrius. Konsultacijos 63 straipsnis Konsultacijos 1. Šalys siekia išspręsti visus ginčus dėl 62 straipsnyje nurodytų nuostatų aiškinimo ir taikymo ir surengusios konsultacijas stengiasi kuo skubiau rasti tinkamą ir abiem pusėms priimtiną sprendimą. 2. Šalis kreipiasi dėl konsultacijų, pateikdama rašytinį prašymą kitai Šaliai ir nusiųsdama jo kopiją Bendradarbiavimo komitetui, ir nurodo ginčijamąją priemonę bei 62 straipsnyje nurodytas susitarimų nuostatas, kurios, jos nuomone, yra taikytinos. 3. Konsultacijos surengiamos per 30 dienų nuo prašymo pateikimo dienos ir vyksta Šalies atsakovės teritorijoje, jei Šalys nesusitaria kitaip. Konsultacijos laikomos baigtomis per 30 dienų nuo prašymo pateikimo dienos, nebent abi Šalys sutinka tęsti konsultacijas. Visa per konsultacijas atskleista informacija išlieka konfidenciali. 4. Skubos atvejais, įskaitant susijusius su greitai gendančiomis arba sezoninėmis prekėmis, konsultacijos surengiamos per 15 dienų nuo prašymo pateikimo dienos ir laikomos baigtomis per 15 dienų nuo prašymo pateikimo dienos. 5. Jei konsultacijos nesurengiamos per šio straipsnio atitinkamai 3 arba 4 dalyje nustatytą laikotarpį arba jei konsultacijos baigtos ir nerastas abiem pusėms priimtinas sprendimas, Šalis pareiškėja gali pagal 64 straipsnį pateikti prašymą sudaryti arbitrų kolegiją. III skyrius. Ginčų sprendimo procedūros 64 straipsnis Arbitražo procedūros inicijavimas 1. Jei Šalims nepavyko išspręsti ginčo per konsultacijas, kaip numatyta 63 straipsnyje, Šalis pareiškėja gali pateikti prašymą sudaryti arbitrų kolegiją. 2. Raštiškas prašymas sudaryti arbitrų kolegiją pateikiamas Šaliai atsakovei ir Bendradarbiavimo komitetui. Šalis pareiškėja prašyme nurodo konkrečią ginčytiną priemonę ir paaiškina, kaip tokia priemone pažeidžiamos 62 straipsnyje nurodytos nuostatos, taip, kad tai būtų pakankamas skundo teisinis pagrindas. 65 straipsnis Arbitrų kolegijos sudarymas 1. Arbitrų kolegiją sudaro trys arbitrai. 2. Per 10 dienų nuo prašymo sudaryti arbitrų kolegiją pateikimo Bendradarbiavimo komitetui Šalys konsultuojasi, siekdamos susitarti dėl arbitrų kolegijos sudėties. 3. Šalims nepavykus susitarti dėl arbitrų kolegijos sudėties per šio straipsnio 2 dalyje nustatytą laikotarpį, bet kuri Šalis gali prašyti Bendradarbiavimo komiteto pirmininko arba jo atstovo visus tris narius burtų keliu išrinkti iš sąrašo, sudaryto pagal 78 straipsnį: vieną narį iš asmenų, pasiūlytų Šalies pareiškėjos, vieną narį iš asmenų, pasiūlytų Šalies atsakovės, ir vieną narį iš asmenų, kuriuos Šalys išrinko pirmininkauti. Jei Šalys susitaria dėl vieno ar daugiau arbitrų kolegijos narių, likusieji nariai skiriami iš galimų kolegijos narių sąrašo, laikantis tokios pačios tvarkos. 4. Bendradarbiavimo komiteto pirmininkas arba jo atstovas arbitrus išrenka per penkias dienas nuo šio straipsnio 3 dalyje nurodyto bet kurios Šalies prašymo pateikimo dienos, dalyvaujant kiekvienos Šalies atstovui. 5. Arbitrų kolegijos sudarymo diena yra diena, kai išrenkami visi trys arbitrai. 6. Jei kuris nors iš 78 straipsnyje nurodytų sąrašų nėra sudarytas tuo metu, kai pagal šio straipsnio 3 dalį pateikiamas prašymas, arbitrai išrenkami burtų keliu iš asmenų, kuriuos oficialiai pasiūlė viena arba abi Šalys. 66 straipsnis Tarpinė arbitrų kolegijos ataskaita Ne vėliau kaip per 90 dienų nuo arbitrų kolegijos sudarymo dienos arbitrų kolegija paskelbia Šalims tarpinę ataskaitą, kurioje išdėstomi nustatyti faktai, nurodomas atitinkamų nuostatų taikymas, pagrindžiamos išvados ir rekomendacijos. Bet kuri Šalis gali pateikti arbitrų kolegijai rašytinį prašymą peržiūrėti konkrečius tarpinės atskaitos aspektus ne vėliau kaip per 15 dienų nuo jos paskelbimo. Galutinio arbitrų kolegijos sprendimo išvadose išsamiai pagrindžiami per tarpinę peržiūrą pateikti argumentai ir aiškiai atsakoma į abiejų Šalių klausimus bei pastabas. 67 straipsnis Arbitrų kolegijos sprendimas 1. Arbitrų kolegija praneša savo sprendimą Šalims ir Bendradarbiavimo komitetui per 120 dienų nuo arbitrų kolegijos sudarymo dienos. Jei arbitrų kolegija mano, kad šio termino laikytis neįmanoma, arbitrų kolegijos pirmininkas privalo raštu pranešti apie tai Šalims ir Bendradarbiavimo komitetui, nurodydamas vėlavimo priežastis ir dieną, kurią arbitrų kolegija ketina užbaigti darbą. Sprendimas jokiu būdu negali būti paskelbtas vėliau nei praėjus 150 dienų nuo arbitrų kolegijos sudarymo dienos. 2. Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitrų kolegija deda visas pastangas, kad sprendimas būtų paskelbtas per 60 dienų nuo jos sudarymo dienos. Sprendimas jokiu būdu negali būti paskelbtas vėliau nei per 75 dienas nuo arbitrų kolegijos sudarymo dienos. Arbitrų kolegija gali per 10 dienų nuo jos sudarymo dienos pateikti preliminarų sprendimą, ar atvejis laikomas skubiu. 68 straipsnis Arbitrų kolegijos sprendimo įgyvendinimas Kiekviena Šalis imasi visų priemonių, būtinų arbitrų kolegijos sprendimui sąžiningai įgyvendinti, be to, Šalys siekia susitarti dėl laikotarpio, per kurį tas sprendimas turi būti įgyvendintas. 69 straipsnis Pagrįstos trukmės laikotarpis sprendimui įgyvendinti 1. Ne vėliau kaip per 30 dienų nuo arbitrų kolegijos sprendimo pateikimo Šalims, Šalis atsakovė Šaliai pareiškėjai ir Bendradarbiavimo komitetui praneša terminą, kurio jai reikia sprendimui įgyvendinti (toliau – pagrįstos trukmės laikotarpis), jeigu neįmanoma sprendimo įgyvendinti nedelsiant. 2. Šalims nesusitarus dėl pagrįstos trukmės laikotarpio arbitrų kolegijos sprendimui įgyvendinti, Šalis pareiškėja per 20 dienų nuo pagal šio straipsnio 1 dalį Šalies atsakovės pateikto pranešimo raštu paprašo pirmosios arbitrų kolegijos nustatyti pagrįstos trukmės laikotarpį. Apie tokį prašymą tuo pačiu metu pranešama kitai Šaliai ir Bendradarbiavimo komitetui. Arbitrų kolegija praneša savo sprendimą Šalims ir Bendradarbiavimo komitetui per 20 dienų nuo prašymo pateikimo dienos. 3. Jei pirmoji arbitrų kolegija arba kai kurie iš jos narių negali toliau dirbti, laikomasi 65 straipsnyje nustatytos tvarkos. Terminas sprendimui pranešti yra 35 dienos nuo šio straipsnio 2 dalyje nurodyto prašymo pateikimo dienos. 4. Pagrįstos trukmės laikotarpis gali būti pratęstas Šalių abipusiu sutarimu. 70 straipsnis Priemonių, kurių imtasi arbitrų kolegijos sprendimui įgyvendinti, peržiūra 1. Iki pagrįstos trukmės laikotarpio pabaigos Šalis atsakovė praneša Šaliai pareiškėjai ir Bendradarbiavimo komitetui apie priemones, kurių ji ėmėsi arbitrų kolegijos sprendimui įgyvendinti. 2. Jei Šalys nesutaria dėl priemonės, apie kurią pranešta pagal šio straipsnio 1 dalį, arba jos atitikties 62 straipsnyje nurodytoms nuostatoms, Šalis ieškovė gali pateikti rašytinį prašymą pirmajai arbitrų kolegijai priimti sprendimą šiuo klausimu. Tokiame prašyme nurodoma konkreti ginčijamoji priemonė ir paaiškinama, kodėl tokia priemonė nesuderinama su 62 straipsnyje nurodytomis nuostatomis. Arbitrų kolegija praneša savo sprendimą per 45 dienas nuo prašymo pateikimo dienos. 3. Jei pirmoji arbitrų kolegija arba kai kurie iš jos narių negali toliau dirbti, laikomasi 65 straipsnyje nustatytos tvarkos. Terminas sprendimui pranešti yra 60 dienų nuo šio straipsnio 2 dalyje nurodyto prašymo pateikimo dienos. 71 straipsnis Laikinosios teisių gynimo priemonės, kurių imamasi, jei neįgyvendinamas arbitrų kolegijos sprendimas 1. Jei Šalis atsakovė iki pagrįstos trukmės laikotarpio pabaigos nepraneša apie jokią priemonę, kurios imtasi siekiant įgyvendinti arbitrų kolegijos sprendimą, arba jei arbitrų kolegija nusprendžia, kad priemonė, apie kurią pranešta pagal 70 straipsnio 1 dalį, nesuderinama su Šalies įsipareigojimais pagal 62 straipsnyje nurodytas nuostatas, Šalis atsakovė Šalies pareiškovės prašymu pateikia pasiūlymą dėl laikinos kompensacijos. 2. Jei dėl kompensacijos nesutariama per 30 dienų nuo pagrįstos trukmės laikotarpio pabaigos arba nuo arbitrų kolegijos sprendimo pagal 70 straipsnį, kad priemonė, kurios imtasi, yra nesuderinama su 62 straipsnyje nurodytomis nuostatomis, Šalis pareiškėja įgyja teisę, apie tai pranešusi Šaliai atsakovei ir Bendradarbiavimo komitetui, sustabdyti visų įsipareigojimų vykdymą dėl bet kurios 62 straipsnyje nurodytos nuostatos, kurie yra lygiaverčiai dėl pažeidimo atsiradusiai žalai, susijusiai su naudos panaikinimu arba sumažinimu. Šalis pareiškėja gali sustabdyti įsipareigojimų vykdymą praėjus 10 dienų nuo pranešimo dienos, jei Šalis atsakovė nepaprašė arbitražo procedūros pagal šio straipsnio 3 dalį. 3. Jei Šalis atsakovė mano, kad sustabdymo mastas neatitinka dėl pažeidimo atsiradusios žalos, susijusios su naudos panaikinimu arba sumažinimu, dydžio, ji gali raštu paprašyti pirmosios arbitrų kolegijos priimti sprendimą šiuo klausimu. Apie tokį prašymą Šaliai pareiškėjai ir Bendradarbiavimo komitetui pranešama iki šio straipsnio 2 dalyje nurodyto 10 dienų laikotarpio pabaigos. Pirmoji arbitrų kolegija apie sprendimą dėl įsipareigojimų vykdymo sustabdymo masto Šalims ir Bendradarbiavimo komitetui praneša per 30 dienų nuo prašymo pateikimo dienos. Įsipareigojimų vykdymas nesustabdomas, kol pirmoji arbitrų kolegija praneša apie sprendimą, o sustabdymas turi atitikti arbitrų kolegijos sprendimą. 4. Jei pirmoji arbitrų kolegija arba kai kurie iš jos narių negali toliau dirbti, laikomasi 65 straipsnyje nustatytos tvarkos. Terminas sprendimui pranešti yra 45 dienos nuo šio straipsnio 3 dalyje nurodyto prašymo pateikimo dienos. 5. Įsipareigojimų vykdymas sustabdomas laikinai tik tol, kol 62 straipsnyje nurodytas nuostatas pažeidžianti priemonė yra atšaukiama arba iš dalies pakeičiama taip, kad atitiktų minėtas nuostatas, kaip nustatyta 72 straipsnyje, arba kol Šalys susitaria išspręsti ginčą. 72 straipsnis Priemonių, kurių imtasi sprendimui įgyvendinti sustabdžius įsipareigojimų vykdymą, peržiūra 1. Šalis atsakovė praneša Šaliai pareiškėjai ir Bendradarbiavimo komitetui apie bet kokią priemonę, kurios ji ėmėsi arbitrų kolegijos sprendimui įgyvendinti, ir apie savo prašymą nutraukti Šalies pareiškėjos įsipareigojimų vykdymo sustabdymą. 2. Jei Šalys per 30 dienų nuo pranešimo pateikimo nesusitaria dėl priemonės, apie kurią pranešta, atitikties 62 straipsnyje nurodytoms nuostatoms, Šalis ieškovė pirmajai arbitrų kolegijai pateikia rašytinį prašymą priimti sprendimą šiuo klausimu. Apie tokį prašymą tuo pačiu metu pranešama Šaliai atsakovei ir Bendradarbiavimo komitetui. Apie arbitrų kolegijos sprendimą Šalims bei Bendradarbiavimo komitetui pranešama per 45 dienas nuo prašymo pateikimo dienos. Jei arbitrų kolegija nustato, kad priemonė sprendimui įgyvendinti atitinka 62 straipsnyje nurodytas nuostatas, įsipareigojimų sustabdymas nutraukiamas. 3. Jei pirmoji arbitrų kolegija arba kai kurie iš jos narių negali toliau dirbti, laikomasi 65 straipsnyje nustatytos tvarkos. Terminas sprendimui pranešti yra 60 dienų nuo šio straipsnio 2 dalyje nurodyto prašymo pateikimo dienos. 73 straipsnis Abiem pusėms priimtinas sprendimas Pagal šį skirsnį Šalys bet kuriuo metu gali priimti abiem pusėms priimtiną sprendimą. Apie tokį sprendimą jos praneša Bendradarbiavimo komitetui ir arbitrų kolegijai. Pranešus apie abiem pusėms priimtiną sprendimą, arbitrų kolegija nutraukia savo darbą ir procedūra baigiama. 74 straipsnis Darbo tvarkos taisyklės 1. Pagal šį skirsnį vykdomoms ginčų sprendimo procedūroms taikomos Darbo tvarkos taisyklės ir Elgesio kodeksas, kuriuos priima Bendradarbiavimo komitetas. 2. Šalys gali nuspręsti keisti Darbo tvarkos taisykles ir Elgesio kodeksą. 3. Arbitrų kolegijos posėdžiai pagal Darbo tvarkos taisykles yra vieši. 75 straipsnis Informacija ir techniniai patarimai Arbitrų kolegija Šalies prašymu arba savo iniciatyva gali rinkti informaciją iš bet kurio šaltinio, kurį ji laiko tinkamu arbitrų kolegijos tyrimui, įskaitant ginčo Šalis. Arbitrų kolegija taip pat turi teisę savo nuožiūra prašyti ekspertų nuomonės. Taip gauta informacija turi būti atskleista abiem Šalims ir joms turi būti suteikta galimybė pateikti pastabas. Vadovaujantis Darbo tvarkos taisyklėmis Šalių teritorijoje įsisteigusiems suinteresuotiesiems fiziniams ar juridiniams asmenims leidžiama arbitrų kolegijai pateikti trumpą amicus curiae informaciją. 76 straipsnis Aiškinimo taisyklės Arbitrų kolegija 62 straipsnyje nurodytas nuostatas aiškina vadovaudamasi įprastomis tarptautinės viešosios teisės, įskaitant Vienos konvencijos dėl tarptautinių sutarčių teisės , aiškinimo taisyklėmis. Arbitrų kolegijos sprendimais negali būti nustatyta daugiau ar mažiau teisių ir pareigų nei nustatyta pagal 62 straipsnyje nurodytas nuostatas. 77 straipsnis Arbitrų kolegijos sprendimai 1. Arbitrų kolegija deda visas pastangas, kad visi sprendimai būtų priimami bendru sutarimu. Jeigu sprendimo negalima priimti bendru sutarimu, sprendimas dėl svarstomo klausimo priimamas balsų dauguma. Tačiau jokiais atvejais nėra skelbiamos atskirosios arbitrų nuomonės. 2. Visi arbitrų kolegijos sprendimai yra privalomi Šalims, jais nenustatoma jokių teisių ar pareigų fiziniams ar juridiniams asmenims. Sprendime nurodomi nustatyti faktai, atitinkamų šio susitarimo nuostatų taikymas ir pagrindžiami kolegijos nustatyti faktai ir išvados. Bendradarbiavimo komitetas viešai skelbia visus arbitrų kolegijos sprendimus, išskyrus tuos atvejus, kai kolegija nusprendžia kitaip, siekdama užtikrinti slaptos verslo informacijos konfidencialumą. IV skyrius. Bendrosios nuostatos 78 straipsnis Arbitrų sąrašas 1. Bendradarbiavimo komitetas ne vėliau kaip per šešis mėnesius nuo šio susitarimo įsigaliojimo sudaro 15 asmenų, pageidaujančių ir galinčių būti arbitrais, sąrašą. Kiekviena iš Šalių pasiūlo penkis asmenis būti arbitrais. Abi Šalys taip pat išrenka penkis asmenis, kurie nėra nei vienos Šalies piliečiai ir kurie turėtų eiti arbitrų kolegijos pirmininko pareigas. Bendradarbiavimo komitetas užtikrina, kad sąraše visuomet būtų tiek asmenų. 2. Arbitrai turi specialiųjų teisės ir tarptautinės prekybos žinių arba patirties. Jie yra nepriklausomi, veikia asmeniškai ir nevykdo jokios organizacijos ar vyriausybės nurodymų, neturi ryšių su bet kurios iš Šalių vyriausybėmis ir laikosi Elgesio kodekso. 79 straipsnis Ryšys su PPO įsipareigojimais 1. Kol Irakas įstos į PPO, arbitrų kolegijos pateikia aiškinimą, kuris visiškai atitinka atitinkamus Pasaulio prekybos organizacijos Ginčų sprendimo institucijos sprendimus, jei priima sprendimą dėl įtariamo šio susitarimo 62 straipsnyje nurodytų nuostatų, kurios grindžiamos PPO sutarties nuostata arba kuriose daroma nuoroda į PPO sutarties nuostatas, pažeidimo. 2. Irakui įstojus į PPO, taikomos šios nuostatos. 3. Šio skyriaus nuostatos dėl ginčų sprendimo taikomos nepažeidžiant galimybės imtis veiksmų pagal PPO tvarką, įskaitant ginčų sprendimo veiksmus. 4. Tačiau jei Šalis pradėjo ginčo dėl tam tikros priemonės sprendimo procedūrą pagal šio skirsnio 64 straipsnio 1 dalį arba pagal PPO sutartį, ji negali pradėti ginčo sprendimo procedūros dėl tos pačios priemonės kitame teisme, kol nebus baigta pirmoji procedūra. Be to, Šalis nesikreipia į du teismus žalai dėl pareigos, kuri tokia pati ir pagal šį susitarimą, ir pagal PPO sutartį, pažeidimo. Tokiu atveju, prasidėjus ginčo sprendimo procedūrai, Šalis neteikia kitam teismui prašymo dėl tokios pačios pareigos, nustatytos kitame susitarime, pažeidimo, nebent pirmasis teismas dėl procedūrinių ar jurisdikcijos priežasčių negali priimti sprendimo dėl prašymo. 5. Šioje dalyje: a) ginčų sprendimo procedūra pagal PPO sutartį laikoma inicijuota Šaliai pateikus prašymą sudaryti kolegiją pagal PPO susitarimo dėl ginčų sprendimo taisyklių ir tvarkos 6 straipsnį ir ji laikoma baigta, kai ginčų sprendimo institucija priima kolegijos ataskaitą ir atitinkamai apeliacinės institucijos ataskaitą pagal Susitarimo dėl ginčų sprendimo taisyklių ir tvarkos 16 straipsnį ir 17 straipsnio 14 dalį; b) ginčų sprendimo procedūra pagal šį skirsnį laikoma inicijuota Šaliai pateikus prašymą sudaryti arbitrų kolegiją pagal 64 straipsnio 1 dalį ir ji laikoma baigta, kai arbitrų kolegija paskelbia savo sprendimą Šalims bei Bendradarbiavimo komitetui pagal 67 straipsnį. 6. Jokia šio skirsnio nuostata netrukdo Šaliai sustabdyti įsipareigojimų, kuriuos sustabdyti leido PPO ginčų sprendimo institucija, vykdymą. PPO sutartimi negali būti remiamasi siekiant sutrukdyti Šaliai sustabdyti įsipareigojimus pagal šio susitarimo II antraštinę dalį. 80 straipsnis Terminai 1. Visi šiame skirsnyje nustatyti terminai, įskaitant terminą arbitrų kolegijoms pranešti apie savo sprendimus, skaičiuojami kalendorinėmis dienomis nuo kitos dienos po veiksmo ar fakto, kurio atžvilgiu jie nustatyti. 2. Kiekvienas šiame skirsnyje nurodytas terminas gali būti pratęstas Šalių tarpusavio susitarimu. III ANTRAŠTINĖ DALIS BENDRADARBIAVIMO SRITYS 81 straipsnis Finansinė ir techninė pagalba 1. Siekiant šio susitarimo tikslų, Sąjunga teikia Irako Respublikai finansinę ir techninę pagalbą dotacijų forma, siekdama spartesnių ekonominių ir politinių pokyčių Irako Respublikoje